চান্দমামা - অসমীয়া ৱিকিপিডিয়া\nচান্দমামাৰ তেলুগু সংস্কৰণৰ বেটুপাত\nজিয়'দেচিক ইনফৰমেচন ছিষ্টেমচ লিমিটেড\nসংস্কৃত, অসমীয়া, হিন্দী, ওড়িয়া, ইংৰাজী, কন্নড়, তেলুগু, মাৰাঠী আৰু তামিল\nচান্দমামা (ইংৰাজী: Chandamama) হৈছে এখন ভাৰতীয় মাহেকীয়া শিশু আলোচনী যি ইয়াত সন্নিৱিষ্ট চিত্ৰসমূহৰ কাৰণে জনাজাত। আলোচনীখনে দীৰ্ঘদিন ধৰি প্ৰচলিত কিংবদন্তি তথা যাদুকৰী কাহিনীও প্ৰকাশ কৰিছে। তেলুগু চলচ্চিত্ৰ নিৰ্মাতা বি. নেগী ৰেড্ডী আৰু লেখক এ. চক্ৰপাণিয়ে সৰ্বপ্ৰথমে তেলুগু আৰু তামিল ভাষাত চান্দমামাৰ আৰম্ভণি কৰিছিল। তেলুগু সাহিত্যৰ এজন পণ্ডিত তথা চক্ৰপাণিৰ এজন বৰ অন্তৰংগ বন্ধু ক'ডাভাটিগাণ্টি কুটুম্বা ৰাৱে ১৯৮০ চনৰ আগষ্ট লৈকে মৃত্যু পৰ্যন্ত ২৮ বছৰ আলোচনীখনৰ সম্পাদনা কৰিছিল।\n2 কাহিনী কথনৰ অনন্য ৰীতি\n5 ২১ শতিকাত চান্দমামা\n6 চান্দমামাৰ অসমীয়া সংস্কৰণ\nআলোচনীখনৰ উপযোগীকৈ ভাৰতীয় কিংবদন্তিৰ প্ৰধান অংশবোৰ কুটুম্বাৰাৱেই লিখিছিল। তেওঁ তেলুগু ভাষাৰ যুৱ লেখকসকলক উত্‍সাহিত কৰিছিল আৰু তেওঁলোকক অন্ধ্ৰ তথা তেলুগুভাষী লোকসকলৰ মাজত দশকজুৰি জনপ্ৰিয় কৰি তোলা তেওঁৰ তেলুগু লেখনশৈলীত অভ্যস্ত কৰি তুলিছিল। কিছুসংখ্যক কাহিনী আৰু লোকসাধু দচাৰি সুব্ৰমণিয়ামে লিখিছিল আৰু এইসমূহ বৰ জনপ্ৰিয় আছিল।\n২০০৮ চনৰ নৱেম্বৰত আলোচনীখনক ন-ৰূপ দিয়া হৈছিল আৰু ভাষা, উপস্থাপন, চিত্ৰ তথা ইয়াত সন্নিৱিষ্ট বিষয়সমূহৰ সালসলনি ঘটিছিল। বিক্ৰম-বেতাল আৰু পৌৰাণিক আখ্যান আদি জনপ্ৰিয় শিতানসমূহৰ প্ৰকাশ অব্যাহত ৰখাৰ লগতে সমসাময়িক সাধুসমূহ, অভিযান বিশেষ, ক্ৰীড়া, প্ৰযুক্তি, বা-বাতৰিকে আদি কৰি ভালেসংখ্যক নতুন শিতান যোগ দিয়া হৈছিল। শিশু সাহিত্যৰ নতুন ধাৰা আৰু শিক্ষাৰ বৰ্দ্ধমান গুৰুত্ব তথা এই বিষয়ক লৈ পৰীক্ষা-নিৰীক্ষাৰ প্ৰতি লক্ষ্য ৰাখি চান্দমামাই সম্পাদকীয় নীতিসমূহ সময়ানুপযোগী কৰি ৰাখিবলৈ যত্ন কৰি আহিছে।\nবৰ্তমান ইংৰাজীকে ধৰি ১৩টা ভাষাত চান্দমামা প্ৰকাশ পায় আৰু ইয়াৰ পঢ়ুৱৈৰ সংখ্যা প্ৰায় ২লাখ।\nকাহিনী কথনৰ অনন্য ৰীতি[সম্পাদনা কৰক]\nআলোচনীখনে সাধু কোৱাৰ এক অনন্য ধাৰাৰ আৰম্ভণি কৰিছিল, যি নীতিকথাৰ সমৃদ্ধ এই সাধুবোৰ ককাদেউতা-আইতাকে নাতিহঁতক সাধু কোৱাৰ দৰে নমনীয় তৃতীয় পুৰুষত বৰ্ণনা কৰে।\nচান্দমামাই ইয়াত সন্নিৱিষ্ট সাধুসমূহ ভাৰত তথা অন্যান্য দেশৰ বিভিন্ন ঐতিহাসিক আৰু আধুনিক সাহিত্যৰ পৰা লৈ আহিছে। কিংবদন্তি, মহাকাব্য, আখ্যান, উপাখ্যান আৰু আনকি জনৰৱসমূহো শিশু-মনৰ উপযোগীকৈ সজোৱা হৈছে।\nএক পৌৰাণিক সংস্কৃত সাহিত্য বৈতাল পাঁচিছিৰ আধাৰত ৰচনা কৰা ৰজা বিক্ৰমাদিত্য আৰু বেতালৰ সাধুসমূহে আলোচনীখনলৈ যথেষ্ট সুনাম কঢ়িয়াই আনে। ৰামায়ণ, মহাভাৰত, কৃষ্ণাৱতাৰ, শিৱ পুৰাণ আদি ইয়াত ধাৰাবাহিক ৰূপত প্ৰকাশ পাইছিল। জ্বালাদ্বীপ, কাঁহৰ কিল্লা, ৰূপধৰৰ যাত্ৰা আদি অন্যান্য ধাৰাবাহিকসমূহো অলৌকিকতা আৰু এডভেঞ্চাৰধৰ্মীতাৰে সমৃদ্ধ আছিল।\n১৯৪৭ চনৰ জুলাইত চান্দমামাৰ প্ৰথম সংখ্যা প্ৰকাশ পায়। সঞ্চালক বি. নাগিৰেড্ডীয়ে পিছলৈ দক্ষিণ ভাৰতৰ এজন আগশাৰীৰ চলচ্চিত্ৰ পৰিচালক হিচাপে খ্যাতি লাভ কৰে। চান্দমামাৰ প্ৰতিষ্ঠাপক, ৰেড্ডীৰ বন্ধু চক্ৰপাণিয়ে আলোচনীখনে নিৰ্ধাৰিত পঢ়ুৱৈৰ সংখ্যা লাভ কৰাত মুখ্য অৰিহণা যোগাইছিল।\nপ্ৰথমাৱস্থাত চান্দমামা তেলুগু আৰু তামিল ভাষাত (অম্বুলিমামা হিচাপে) প্ৰকাশিত হৈছিল। ১৯৪৯ চনৰ জুলাইত কন্নড় আৰু একে বছৰৰে আগষ্ট মাহত হিন্দীত ই প্ৰকাশ পায়। ইয়াৰ পিছত ১৯৫২ চনৰ এপ্ৰিলত মাৰাঠী (চান্দ'বা হিচাপে) আৰু মালয়ালম ভাষাত (অম্বিলী আম্বাভম হিচাপে) প্ৰকাশিত হয়। পিছলৈ যথাক্ৰমে গুজৰাটী, ইংৰাজী, ওড়িয়া (জাহ্নমামু হিচাপে), সিন্ধী, বঙালী আৰু পঞ্জাবী ভাষাত ই প্ৰকাশিত হয়। ১৯৭৫ চনত চান্দমামাৰ অসমীয়া সংস্কৰণ প্ৰকাশ পায়। ইয়াৰ পিছত ক্ৰমে সিংহল, সংস্কৃত আৰু চাঁওতালি সংস্কৰণো ওলায়। পঞ্জাবী, সিন্ধী আৰু সিংহল সংস্কৰণ কম সময়ৰ বাবেহে প্ৰকাশিত হৈছিল। ১৯৫৭ চনৰ অক্টোবৰৰ পৰা ১৯৭০ চনৰ জুনলৈকে ইংৰাজী সংস্কৰণটো প্ৰকাশ পোৱা নাছিল। কৰ্মকৰ্তাৰ বিবাদৰ কাৰণে ১৯৯৮ চনত আলোচনীখনৰ প্ৰকাশ বন্ধ হৈ গৈছিল। অৱশ্যে পৰৱৰ্তী বছৰৰ পৰা ই পুনৰ প্ৰকাশ পায়।\nকেইবাটাও দশকজুৰি চান্দমামাৰ চিত্ৰসমূহেই আলোচনীখনৰ চিনাকিৰ দৰে আছিল। এম. টি. ভি. আচাৰ্য, টি. বীৰা ৰাঘৱন (যি নিজৰ অংকন সমূহত চিত্ৰ হিচাপে চহী কৰিছিল), ভদ্দাড়ী পাপিয়া (ভপা হিচাপে), কেশৱ ৰাও (কেশৱ হিচাপে), এম. গোখলে, ১৯৫১ চনতে যোগদান কৰা কে চি শিৱশংকৰণ ওৰফে শংকৰ আদি শিল্পীয়ে এক অভিন্ন গোট হিচাপে ছটা দশকজুৰি চান্দমামাৰ চিত্ৰাংকণ কৰি আহিছিল। বৰ্তমান সময়ত শক্তি দাস, এম. কে. বাসা (ৰাজী), গান্ধী আয়্য়া ওৰফে গান্ধী আৰু পি. মহেশো (মাহে) ইয়াত যুক্ত হয়। প্ৰথমাৱস্থাত বেটুপাতখন চাৰিটা ৰঙেৰে ছপা কৰা হৈছিল আৰু অভ্যন্তৰীণ ছবিসমূহত ৰেখাচিত্ৰ ব্যৱহাৰ কৰা হৈছিল। চিত্ৰ-কথা শিতানটো বাদ দিলে কমিক্ছ নোহোৱা স্বত্বেও চান্দমামাৰ প্ৰতিটো পৃষ্ঠাতে চিত্ৰ থাকে।\nপ্ৰতিষ্ঠাৰ সময়ৰ পৰা চান্দমামাৰ মালিকীস্বত্ব পাৰিবাৰিকসূত্ৰে হাত বাগৰি আহিছে। বৰ্তমানৰ প্ৰকাশক বি. বিশ্বনাথ ৰেড্ডীয়ে পিতৃৰ পৰা আলোচনীখনৰ দায়িত্বভাৰ গ্ৰহণ কৰি এই পৰম্পৰা অব্যাহত ৰাখে। ১৯৯৯ চনত চান্দমামা কোম্পানীটো এক পাব্লিক লিমিটেড প্ৰতিষ্ঠানলৈ ৰূপান্তৰিত হয় আৰু মৰগান ষ্টেনলিয়ে ইয়াৰ এক বুজন অংশ অধিগ্ৰহণ কৰে।\nবৰ্তমানৰ সম্পাদক জিঅ'দেচিকৰ প্ৰশান্ত মূলেকাৰ।\n২০০৬ চনৰ আগষ্টত বাতৰি ওলাই যে ডিজনীয়ে চান্দমামাৰ অংশ ক্ৰয় কৰাৰ মনস্থ কৰিছে। ২০০৭ চনত প্ৰযুক্তি কোম্পানী জিঅ'দেচিক ইনফৰমেচন ছিষ্টেমছে চান্দমামা অধিগ্ৰহণ কৰে।\n২১ শতিকাত চান্দমামা[সম্পাদনা কৰক]\nপ্ৰযুক্তি প্ৰতিষ্ঠানটোৰদ্বাৰা অধিগ্ৰহণৰ পিছত চান্দমামাই ঘোষণা কৰে যে আলোচনীখনক ডিজিটেল ৰূপ দিয়াৰ লগতে ইয়াৰ বেছিভাগ লেখনি ডিজিটেল পুথিভঁৰাল আৰু ইণ্টাৰনেটত উপলব্ধ হ'ব। ইয়াৰোপৰি, চান্দমামাৰ মাল্টিমিডিয়া চিডিও প্ৰকাশ পাইছে।\n২০০৭ চনৰ শেষৰফালে চান্দমামাৰ ইণ্টাৰনেট সংস্কৰণ ন-ৰূপত প্ৰকাশ পায়। অনাতাঁৰ যোগে চলন্ত কাহিনী কথনৰ পৰম্পৰাক নতুন ৰূপ দিবলৈ উপগ্ৰহ ৰেডিঅ' সেৱা বিতৰক ৱৰ্ডস্পেছৰ সৈতেও ই সংযুক্ত হৈ পৰে।\n২০০৮ চনৰ জুলাই মাহত চান্দমামাই ইংৰাজীৰ লগতে হিন্দী, তামিল আৰু তেলুগু ভাষাত ইয়াৰ অনলাইন পৰ্টেল মুকলি কৰে। ঘোষণা কৰা হয় যে সমগ্ৰ ৬০টা বছৰৰ সকলো ভাৰতীয় ভাষাৰ প্ৰকাশ অনলাইন প্ৰবিষ্ট কৰা হ'ব।\nচান্দমামাৰ অসমীয়া সংস্কৰণ[সম্পাদনা কৰক]\n১৯৭৬ চনৰ এপ্ৰিল মাহৰপৰা চান্দমামাৰ অসমীয়া সংস্কৰণ প্ৰকাশিত হয়। তদানীন্তন ভাৰতৰ ৰাষ্ট্ৰপতি ফখৰুদ্দিন আলি আহমেদ ডাঙৰীয়াই চান্দমামাৰ অসমীয়া সংস্কৰণৰ বাবে দিয়া শুভেচ্ছা পত্ৰ প্ৰথম সংস্কৰণৰ লগত প্ৰকাশ কৰা হৈছিল। ১৯৯৭ চনলৈ নিয়মীয়াকৈ চান্দমামাৰ অসমীয়া সংস্কৰণ প্ৰকাশ হোৱাৰ পাছত ১৯৯৮ বৰ্ষত চান্দমামাৰ জানুৱাৰী, ফেব্ৰুৱাৰী আৰু মাৰ্চ সংখ্যাটো আৰু ১৯৯৯ চনত অকল ডিচেম্বৰ মাহৰ সংখ্যাটো প্ৰকাশ পাইছিল। ইয়াৰ পাছত ২০০০ চনৰপৰা আকৌ চান্দমামাৰ অসমীয়া সংস্কৰণ নিয়মিতভাৱে প্ৰকাশ হৈ আছে।\n↑ Warrier, Shobha (22 September 1999). "Chandamama should replace cartoon networks". Rediff.com. http://m.rediff.com/money/1999/sep/22chand2.htm। আহৰণ কৰা হৈছে: 15 January 2013.\n↑ Reddy, B. Vishwanatha (1 December 2012). "A True Karma Yogi". The Hindu. IPC Media. http://www.thehindu.com/arts/cinema/a-true-karma-yogi/article4153840.ece। আহৰণ কৰা হৈছে: 15 January 2013.\n↑ 3.0 3.1 Ramasurya, Rajawat, MV, Yatish (8 Aug 2003). "Disney set to tell Chandamama stories". The Economic Times. http://economictimes.indiatimes.com/articleshow/1869114.cms। আহৰণ কৰা হৈছে: 15 January 2013.\n↑ 4.0 4.1 চান্দমামা, মাৰ্চ ১৯৯৬; আগষ্ট ১৯৯৬\n↑ 5.0 5.1 5.2 5.3 Warrier, Shobha (22 September 1999). "Investors Revive Chandamama". Rediff.com. http://m.rediff.com/money/1999/sep/22chand1.htm। আহৰণ কৰা হৈছে: 15 January 2013.\n↑ 6.0 6.1 চান্দমামা, ১৯৯৬ মাৰ্চ। পৃষ্ঠা১১।\n↑ 7.0 7.1 চান্দমামাৰ আৰ্কাইভ, পৃষ্ঠাঃ২\n↑ Ragharajan, A.D. (26 Januwary 2007). "Now, catch Chandamama online". The Hindu. http://www.hindu.com/fr/2007/01/26/stories/2007012600620200.htm। আহৰণ কৰা হৈছে: 15 January 2013.\n↑ "Geodesic to buy Chandamama for Rs 10 crore". The Times Of India.7March 2007. http://economictimes.indiatimes.com/News/News_By_Industry/Infotech/Software/Geodesic_to_buy_Chandamama_for_Rs_10_crore/articleshow/1729236.cms.\n↑ "Chandamama to digitise archived issues". The Hindu (Chennai, India). 27 January 2007. http://www.hindu.com/2007/01/27/stories/2007012717870500.htm.\n↑ Archives are available at http://www.chandamama.com/archive/storyArchive.php\nচান্দমামাৰ পুৰণি সংখ্যা\n"https://as.wikipedia.org/w/index.php?title=চান্দমামা&oldid=256077"ৰ পৰা অনা হৈছে\nএই পৃষ্ঠাখন ২৫ ডিচেম্বৰ, ২০২০ তাৰিখে ১৮:২২ বজাত অন্তিম সংশোধন কৰা হৈছিল।


চৰ্বি কমাবলৈ কি খাব? — বিকাশপেডিয়া\nমূল পৃষ্ঠা / স্বাস্থ্য / স্বাস্থ্য কিটিপ / চৰ্বি কমাবলৈ কি খাব?\nচৰ্বি কমাবলৈ কি খাব লিখা হৈছে\nসমগ্ৰ বিশ্বতে স্বাস্থ্যৰ প্ৰতি সজাগ লোকসকলে মেদবহুলতা বা শকত হোৱাৰ পৰা হাত সাৰিবলৈ অনেক উপায় অৱলম্বন কৰিবলৈ ধৰিছে। কাৰণ এটা সুন্দৰ শৰীৰ ফেশ্বনৰ প্ৰতীক হোৱাৰ উপৰিও সঠিক বা ক্ষীণকায় দেহত শকত দেহতকৈ বেমাৰ-আজাৰ কম হয়। সেয়ে সঠিক খাদ্য অভ্যাস তথা কিছু নির্বাচিত ব্যায়ামৰ দ্বাৰা আমাৰ শাৰীৰিক গঠন সঠিক ৰূপত ৰাখিবলৈ যত্ন কৰিব লাগে। ইয়াৰোপৰি আমি জানিব লাগিব কোনসমূহ খাদ্যৰ দ্বাৰা বা শাক-পাচলি বা ফলমূলে আমাৰ দেহত চর্বি হোৱাত বাধা প্ৰদানত সহায়ক হয়।\nসাধাৰণতে শৰীৰত চর্বি নহ’বলৈ আমাৰ আহাৰ সন্তুলিত হোৱা প্রয়োজন তথা কিছু শাৰীৰিক শ্রমৰ অত্যন্ত দৰকাৰী। সাধাৰণতে শৰীৰত মেদ জমা হোৱাত বাধা প্রদান কৰা কেইবিধ সামগ্রী হ’ল—\n(১) আপেল চিদাৰ ভিনেগাৰ—আহাৰ গ্ৰহণ কৰাৰ আগতে এক টেবুল চামুচ আপেল চিদাৰৰ সৈতে অকণমান পানী মিহলাই তাত অলপ নেমু চেপিব। সোৱাদ অনুযায়ী শুকান জলকীয়াৰ গুড়ি অলপো দিব পাৰে।\n(২) আহাৰ খোৱাৰ পিছত এচামুচ চফ খাওক।\n(৩) পাচলিৰ ভিতৰত ভেণ্ডিত থাকে অনেক ফেট বাৰ্ণিং উপাদান।\n(৪) ৰাতিপুৱা চাহ খোৱাৰ আগতেই কেঁচা হালধি বটি অলপ পানী মিহলাই খাব পাৰে।\n(৫) আমলখিৰ ৰসেও চর্বি জমা হোৱাত বাধা প্রদান কৰে।\n(৬) ভাত খোৱাৰ আগতে ৫ বা ৬ ফুট নহৰু কেঁচাকৈ চোবাই খাওক।\n(৭) আন ৰিফাইন তেলতকৈ নাৰিকল তেলত শাক-পাচলি আদি ৰান্ধিব পাৰে।\n(৮) ডালচেনিত অনেক গুণ আছে, তাৰে ভিতৰত চর্বি কমোৱাতো সহায়ক। ফিক চাহ (গাখীৰ নোহোৱা)ত চেনি কমাই ডালচেনিৰ গুড়ি দিয়ক বা দৈ আদিতো দি খাব পাৰে।\n(৯) তেঁতেলীৰ চৰ্বত বা তৰকাৰী আদিত তেঁতেলী দি খাব পাৰে।\n(১০) পানীলাউৰ ৰস চর্বি কমোৱাৰ ক্ষেত্ৰত যথেষ্ট সহায়ক।\n(১১) বিলাহী, তিয়হ বন্ধাকবি আদিত যথেষ্ট পানী থাকে। নেমু চেপি আহাৰ গ্ৰহণৰ আগতেই খাব লাগে।\n(১২) ব্ৰ’কলি, মূলা, কমলা, জালুক, কিৱি ফল, পদিনা আদিয়ে চর্বি হোৱাত বাধা প্রদান কৰে।\nবাঢ়ি অহা পেট কমাবলৈ\nসাধাৰণ চাহৰ ঠাইত গ্রীণ টি গ্ৰহণৰ অভ্যাসৰ প্রয়োজন। একেলেথাৰিয়ে তিনিমাহ ধৰি গ্ৰহণ কৰি থকাৰ পিছতহে ইয়াৰ ফলাফল গম পোৱা যায়। দিনত তিনিবাৰ মান খাবলৈ যত্ন কৰিব লাগে। গ্রীণ টিয়ে মেটাবলিক ৰেট সঠিক কৰাৰ উপৰিও বাৰে বাৰে খাবলৈ মন নোযোৱা কৰে। তাৰোপৰি এণ্টি অক্সিডেন্ট প্রচুৰ পৰিমাণে পোৱা যায়।\nকণীৰ বগা অংশত প্ৰ’টিন পোৱা যায়। হালধীয়া অংশত থাকে কার্বহাইড্রেট। যি শৰীৰত মেটাবলিজিম বঢ়োৱাত সহায়ক হৈ কেল’ৰি বার্ণ কৰে। আনহাতে কম পৰিমাণে কেলৰি নথকা নহয়। ৰাতিপুৱা আহাৰত এটা কণী গ্রহণ কৰিলে দিনটোত সোনকালে আন খাদ্য খাবলৈ মন নাযায়।\nআজিকালি অসমত যথেষ্ট ব্ৰ’কলিৰ খেতি কৰা হয়। খাবলৈ সোৱাদযুক্ত এই পাচলিয়ে শৰীৰত চর্বি জমা হোৱাত বাধা প্রদান কৰে।\nযথেষ্ট এণ্টি অক্সিডেণ্ট আৰু ভিটামিন “চি” পোৱা যায়, যি ভাতৰ সলনি সৰহ পৰিমাণে খাব পাৰিলে ভাল।\nকম কেল'ৰিযুক্ত। ফাইবাৰ পোৱা যায়।\nইয়াৰোপৰি পেট কমোৱাৰ ক্ষেত্ৰত আন্দাও যথেষ্ট উপযোগী। একাপ পানীত এক ইঞ্চি আদা থেতেলিয়াই উতলাই তাত দহফুটা নেমুৰস দি সেইখিনি দিনটোত দুবাৰ খাই শেষ কৰক।\nপৃষ্ঠাৰ মান নিৰ্ধাৰণ (24 ভোট দিয়ক)\nশেহতীয়া উন্নীতকৰণ: Jun 28, 2020


নিবনুৱা সকলৰ বাবে অন্য এটি লাভজনক জীৱিকা বৈজ্ঞানিক পদ্ধতিৰে মীন পালন : — Vikaspedia\n১)ঘৰুৱা ব্যৱহাৰ অথবা ব্যৱসায়ৰ বাবে প্ৰতিপালন কৰি মাছ উৎপাদন কৰাকেই মীন পালন বোলা হয়৷\n২)মীন পালনৰ জৰিয়তে মাটি আৰু পানীৰ উচিত ব্যৱহাৰ কৰিব পাৰি৷\n৩)পৰিয়ালৰ পৰিপুষ্টিৰ বাবে মাছ এবিধ সুস্বাদু উপযুক্ত খাদ্য৷\n৪)সৰু পৰিয়ালে নিজে মাছ খোৱাৰ উপৰিও অতিৰিক্ত মাছখিনি বজাৰত বিক্ৰী কৰি পৰিয়ালৰ আয় বঢ়াব পাৰি৷\n৫)ব্যৱসায়িক ভিত্তিত মীন পালন কৰি জীৱন নিৰ্বাহৰ মানদণ্ড উন্নত কৰিব পাৰি৷\n৬))অন্যান্য কৃষি কৰ্মৰ তুলনাত মীন পালন সহজ যদিও নতুন সকলৰ বাবে জটিল৷ মাছ পানীৰ তলত থকা বাবে পাৰৰ পৰা পুখুৰীত পালন কৰা মাছৰ অৱস্থা অনুমান কৰাটো সহজ নহয়৷ সেয়েহে মীন পালনৰ বাবে দক্ষতাৰ প্ৰয়োজন হয়৷\n৭)মীন পালন কৰিবলৈ হলে প্ৰযুক্তিগত জ্ঞান আৰু দক্ষতাৰ আহৰণ কৰি লোৱা উচিত৷ মাছক ‘ব্ৰেইন ফুদ’ অৰ্থাৎ মগজুৰ খাদ্য বুলি কোৱা হয়৷ মাছত ওমেগা-৩ ফ্যাটি এচিদ থাকে৷ ই এবিধ মহৌষধ৷\nভাইৰাচ জনিত ৰোগ আৰু কেন্সাৰৰ লগতে অন্যান্য বহুতো ৰোগ ই প্ৰতিৰোধ কৰিব পাৰে আৰু ৰক্ত সঞ্চালন তথা হৃদ যন্ত্ৰ সম্বন্ধীয় সকলো ৰোগ নিয়ন্ত্ৰন কৰে৷ এই বিধ ফ্যাটি এচিদ প্ৰধানত: মাছত পোৱা যায়৷ ই মানুহৰ শাৰীৰিক বৃদ্ধিও নিয়ন্ত্ৰণ কৰে৷\n৮)মীন পালনৰ বাবে এটি পুখুৰী বা উপযুক্ত জলাশয়ৰ প্ৰয়োজন৷ পুখুৰীটোৰ নিৰ্মাণৰ বাবে উপযুক্ত মাটিৰ লগতে যাৱতীয় সামগ্ৰীৰ প্ৰয়োজন৷ পুখুৰী খননৰ পিচত মীন পালনৰ বাবে পানী, মাছ পোণা, খাদ্য, সাৰ আৰু চূণৰ প্ৰয়োজন৷\n৯)পুখুৰী নিৰ্মাণ কৰিবলৈ আৰু পৰিচালনা কৰিবলৈ সময়ৰ প্ৰয়োজন৷\n১০)ডাঙৰ জলাশয়ত আৱেষ্টনী সাজিও মীন পালন কৰিব পাৰি৷\n১১)পুৰণি পুখুৰী মেৰামতি কৰিও মীন পালন কৰিব পাৰি৷\n১২)মীন পালনৰ বাবে ওচৰৰ মীন পালন কেন্দ্ৰ নাইবা মীন সম্প্ৰসাৰণ বিষয়াৰ সহায় লব৷\n১৩)মীন কাৰিকৰী সেৱা ব্যৱস্থা নাথাকিলে ব্যক্তিগত ভাবে কৌশল আৰু দক্ষতা অৰ্জন কৰি লব লাগিব৷\n১৪)মাটিৰ গুণাগুণ আৰু পুখুৰী খননৰ বিষয়ে সবিশেষ জানিব লাগিব৷\n১৫)কি মাছ পালন কৰিব? মাছ পোণা কেনেদৰে মেলিব? কি খাদ্য কেনে-দৰে খুৱাব? ইত্যাদিৰ বিষয়ে সবিশেষ জানিব লাগিব৷\n১৬)মাছ পালন কৰা পুখুৰীটোৰ পৰিচালনাৰ বিষয়ে জানিব লাগিব৷ কেনেদৰে পানী সিচিঁব, মাছ ধৰিব, ইত্যাদি কথাও জানিব লাগিব৷\n১৭)এডৰা উপযুক্ত মাটি বাচি লব লাগিব৷\n১৮)অন্য কৃষি কৰ্ম বা ঔদ্যোগিক ব্যৱহাৰৰ উপযোগী মাটিত পুখুৰী খন্দিব নেলাগে৷\n১৯)এঢলীয়া মাটি পুখুৰীৰ বাবে বেছি উপযোগী৷ এনেকুৱা মাটিত কম খৰছতে পুখুৰী খান্দিব পাৰি৷ তাৰোপৰি এনে পুখুৰীৰ পানী উলিয়াই দিবলৈ সহজ৷\nবান পীড়িত অঞ্চলত পুখুৰী খান্দিব নেলাগে৷\nপাহাৰৰ থিয়গড়াত পুখুৰী খান্দিব নেলাগে৷\nপুখুৰীৰ স্থান সদায় ৰ’দ ঘাই হব লাগে৷ পৰা পক্ষত পুখুৰীটো ঘৰৰ ওচৰত হব লাগে৷ তেনে পুখুৰী চোৱা-চিতা কৰিবলৈ সহজ হয়৷\nপুখুৰীটোত পানীৰ অভাৱ হব নেলাগিব৷ অতি খৰাং দিনত পুখুৰীৰ পানী শুকাই যাব পাৰে৷ তেনে স্থানত পানী যোগানৰ বাবে সুবিধা থাকিলে ভাল৷\nবাহিৰৰ পৰা যোগান ধৰা পানী দুৰ্গন্ধযুক্ত, লেতেৰা বা ৰং যুক্ত হোৱা অনুচিত৷\nপুখুৰীত বাহিৰৰ পানী যাতে সোমাব নোৱাৰে তাৰ প্ৰতি সাৱধান হব লাগে৷ পুখুৰীত যোগান ধৰা পানীৰ লগত যাতে অবাঞ্চিত মাছ প্ৰৱেশ কৰিব নোৱাৰে তাৰ প্ৰতি লক্ষ্য ৰাখিব লাগে৷\nবালিচঁহীয়া মাটি পুখুৰীৰ বাবে উপযুক্ত নহয়৷ এনে মাটিৰ পুখুৰীত পানী নেথাকে৷\nবালিচঁহীয়া মাটিৰ পুখুৰীৰ পাৰ সোনকালে খহে ৷আলতীয়া মাটি পুখুৰীৰ বাবে উপযোগী৷ মাটিত বোকাৰ পৰিমাণ যিমানে বেছি হয়, পুখুৰীৰ পানী ধাৰণ ক্ষমতা সিমানে বেছি হয়৷\nআলতীয়া মাটিৰ পুখুৰীৰ পাৰ বেছি মজবুত হয়৷\nখন্দাৰ আগতে মাটি ডৰাৰ উপযুক্ততা পৰীক্ষা কৰি লব লাগে৷ মাটিৰ পানী ধাৰণ ক্ষমতা নিশ্চিত নকৰাকৈ পুখুৰী খন্দা উচিত নহয়৷\nএই পৰীক্ষা অতি সহজতে নিজেও কৰিব পাৰি৷ মাটি অলপ হাতত লৈ এটা লাড়ু তৈয়াৰ কৰি লাড়ুটো ওপৰলৈ দলিয়াই পুনৰ হাতেৰে ধৰিব লাগে৷\nবালিৰ পৰিমাণ বেছি থাকিলে লাড়ুটো ভাঙি যায়৷ নেভাঙিলে মাটিডৰা পুখুৰীৰ বাবে উপযুক্ত হব পাৰে৷ নিশ্চিত হবলৈ আন এটা পৰীক্ষাৰ কৰাৰ দৰকাৰ৷\nককাঁলৰ সমান দঃ কৈ গাঁত এটা খান্দি ৰাতিপুৱা গাঁতটো সম্পূৰ্ণ হোৱাকৈ পানী ঢালিব লাগে৷\nআবেলি সময়ত কিছু পানী শুকাই যাব৷\nআবেলি সময়ত গাঁতটো পুনৰ পানীৰে পূৰাই দিব লাগে৷\nপিচদিনা ৰাতিপুৱালৈ গাঁতটোত পানী থাকিলে নিশ্চিত হব পাৰি যে মাটি ডৰাৰ পানী সাধাৰণ ক্ষমতা অতি উচ্চ আৰু পুখুৰীৰ বাবে উপযোগ৷ পানী সাধাৰণ ক্ষমতা সন্তোষজনক হ'লেহে পুখুৰীৰ বাবে মাটিডৰা নিৰ্বাচন কৰিব লাগে FAOৰ মতে মাছৰ শাৰীৰিক বৃদ্ধিৰ বাবে পুখুৰীটোৰ পানী কালি অতি কমেও ৩০০ বৰ্গ মিটাৰ হোৱা উচিত৷\nসেয়েহে, ৩০০ বৰ্গ মিটাৰতকৈ বেছি পানী কালিৰ পুখুৰীতহে মীন পালন কৰিব লাগে৷ অসমৰ বাবে প্ৰস্তুত কৰা পেকেজ মতে পুখুৰীটোৰ কালি (পাৰ সহ) অতি বেছি ৪৫০ বৰ্গ মিটাৰ হব লাগে৷ এনেকুৱা পুখুৰীত মীন পালন কৰি নিজৰ প্ৰয়োজন পূৰণ কৰাৰ উপৰিও অতিৰিক্ত মাছ খিনি বিক্ৰী কৰি উপাৰ্জন বৃদ্ধি কৰিব পাৰি৷ দীঘ আৰু প্ৰস্হৰ পূৰণ ফলকেই কালি বোলা হয়৷ ২০ মি: দীঘল ২০ মি: বহল পুখুৰী এটাৰ পানীকালি ৪০০ বৰ্গ মিটাৰ৷\nপুখুৰীটো আয়তাকৃতি বা বৰ্গাকৃতিৰ হব লাগে৷ এনে পুখুৰী খান্দিবলৈ সহজ আৰু পৰিচালনাও সহজ৷ মাটিৰ আকৃতি অনুসৰি পুখুৰী বিভিন্ন আকৃতিৰ হব পাৰে৷ পুখুৰীৰ আকাৰ পৰাপক্ষত, আয়তাকৃতি অথবা বৰ্গাকৃতিৰ কৰিবলৈ যত্ন কৰা উচিত৷\n২০ মি: X ২০ মি: পানী কালিৰ পুখুৰী এটা নিৰ্মাণ কৰিবলৈ, প্ৰথমতে ২৬ মি: X ২৬ মি: বৰ্গক্ষেত্ৰ এটা জুখি লৈ চাৰিও চুকত চাৰিটা খুটি মাৰি লব লাগে৷ খুটি চাৰিটা এডাল ট’ন সূতাৰে সংলগ্ন কৰি পাৰৰ বাহিৰ ফালটো চিহ্নিত কৰি লব লাগে৷\nখুটিৰ ভিতৰৰ অংশৰ সকলো গছ-গছনি আদি কাটি মাটি ডৰা পৰিষ্কাৰ কৰি লব লাগে৷\nওপৰৰ ২০ ছে: মি: মাটি খান্দি আঁতৰাই বেলেগে থুপাই ৰাখিব লাগে৷ এই মাটি খিনি পিচত পাৰৰ ওপৰত দিব পাৰি৷\nএতিয়া ২৬ মি: X ২৬ মি: বৰ্গ ক্ষেত্ৰটোৰ ভিতৰত এটা ২০ মি: X ২০ মি: বৰ্গক্ষেত্ৰ চিহ্নিত কৰি খুটি মাৰি লব লাগে৷ খুটি চাৰিটা টন সূতাৰে সংলগ্ন কৰি পাৰৰ ভিতৰ ফালটো চিহ্নিত কৰিব লাগে৷\nপুখুৰীৰ বাম ফালে থকা পাৰৰ তলি খন অতি কমেও ১ মি: বহল হব লাগে৷\nদ ফালৰ পাৰৰ তলি খন অতি কমেও ২ মি: বহল হব লাগে৷\nদ্বিতীয় বৰ্গ ক্ষেত্ৰৰ ভিতৰত তৃতীয় ক্ষেত্ৰ এটা চিহ্নিত কৰিব লাগে৷ এই ক্ষেত্ৰটো ১৮ মি: X ১৭ মি: আকাৰৰ হব লাগে৷ এই ক্ষেত্ৰই পাৰ কেইটাৰ তলি কৰ পৰা আৰম্ভ হব তাকে সূচায়৷\nআটাইকেইটা ক্ষেত্ৰ যাতে সূতাৰে সঠিক ভাবে সংলগ্ন কৰা থাকে তাৰ প্ৰতি লক্ষ্য ৰাখিব লাগে৷\nইয়াৰ পিচত তৃতীয় ক্ষেত্ৰৰ পৰা মাটি খান্দি পাৰ বান্ধিব লাগে৷\nপুখুৰীৰ তলিৰ ঢালৰ অনুপাত ৰক্ষা কৰিবলৈ বাম অংশত ২০ ছে: মি: আৰু দ' অংশত তুলনামূলক ক্ৰমান্বয়ে দ' কৈ খান্দিব লাগে৷ আটাইতকৈ দ' অংশত ৩০ ছে: মি: দ' হব লাগে৷\nপুখুৰী খান্দোতে পোৱা মাটি ২৬ মি: X ২৬ মি: আৰু ২০ মি: X ২০ মি: ক্ষেত্ৰৰ মাজৰ অংশত জমা কৰি পাৰ বান্ধিবলৈ ব্যৱহাৰ কৰিব লাগে৷\nমাটি খান্দোতে গছৰ শিপা পালে তাক আঁতৰাই পেলাব লাগে৷\nপাৰৰ মাটি আঠুৰ সমান ওখ হলে মাটিত ধুৰ্মুচ মাৰিব লাগে৷ গধূৰ তক্তা, বা গছৰ টুকুৰাৰে ধুৰ্মূচ মাৰিব পাৰি৷\nপুখুৰী খান্দোতে ওপৰ অংশৰ পৰা তলৰ অংশলৈ ঢাল ৰাখিব লাগে। ঢাল ২ : ১ হোৱা উচিত৷\nউচ্চ অংশত পুনৰ ২০ ছে: মি: আৰু নিম্ন অংশত ৩০ ছে: মি: খান্দিব লাগে৷\nপুনৰ উচ্চ অংশত ২০ ছে: মি: আৰু নিম্ন অংশত ৩০ ছে: মি: খান্দিব লাগে৷ খনন কৰি পোৱা মাটি পাৰ নিৰ্মাণৰ বাবে ব্যৱহাৰ কৰিব লাগে৷\nপুখুৰী খননৰ কাম শেষ হোৱাৰ পিচত পাৰটো সমান আৰু মিহি কৰি প্ৰকৃত আকাৰ দিব লাগে৷\nপাৰটোৰ ভিতৰ ফালৰ ঢাল বাহিৰ ফালৰ ঢালতকৈ বেছি হোৱা উচিত৷\nপখুৰীৰ পাৰটোৰ উপৰি ভাগৰ প্ৰস্হ ১.৫ মিটাৰ হব লাগে৷\nপুখুৰীৰ তলি খন খলা-বমা আৰু টান হোৱা উচিত নহয়৷\nআগতে খান্দি থুপাই ৰখা উপৰুৱা মাটি খিনি পাৰটোৰ ওপৰত আৰু বাহিৰ ফালে দি মিলাই দিব লাগে৷ পাৰটোত কাৰ্পেট ঘাঁহ ৰুই খহনীয়া ৰোধৰ ব্যৱস্থা কৰিব লাগে৷\nপাৰৰ উপৰি ভাগৰ পৰা পুখুৰীৰ গভীৰতা বাম অংশতকমেও ১.৫ মিটাৰ আৰু দ অংশত ১.৮ মিটাৰ হোৱা উচিত৷\nমীন পালনৰ বাবে ২০ মি: X ৩০ মি:, ২০ মি X ৫০মি: অথবা ৩০ মি: X ৫০ মি: আকাৰৰ পুখুৰীও খান্দিব পাৰি৷ এইবোৰ পুখুৰীৰ ক্ষেত্ৰতো পাৰৰ উপৰি ভাগৰ প্ৰস্থ ১.৫ মিটাৰ হব লাগে৷ আকাৰ ডাঙৰ হোৱাৰ কাৰণে পুখুৰীত পানীৰ পৰিমাণ বেছি হব৷ সেয়েহে পাৰটোৰ তলিখন শক্তিশালী হোৱা উচিত৷\nএনে পুখুৰীৰ ক্ষেত্ৰত বাম অংশত ১.৮ মি: আৰু দ অংশত২.১ মি: খান্দিব লাগে৷\nযি বোৰ ঠাইত উষ্ণতা ২০০ চেলছিয়াচতকৈ কমি যায় তেনে ঠাইত পুখুৰীৰ গভীৰতা ২.১–২.৫ মিটাৰ হব লাগে৷ দ' অংশত পানী তুলনামূলক ভাবে গৰম হৈ থাকে৷\nওচৰা ওচৰিকৈ খন্দা পুখুৰীৰ ক্ষেত্ৰত দুটা পুখুৰীৰ মাজৰ পাৰটোৰ উপৰি ভাগৰ প্ৰস্থ ১ মি: পৰা ১.৫ মিটাৰ হব লাগে৷\nখৰালি কালতে পুখুৰী খন্দা কাম শেষ কৰি বৰষুণলৈ অপেক্ষা কৰিব লাগে৷\nপ্ৰকৃততে বিশ্বৰ অন্যান্য দেশ সমূহত বৰষুণৰ পানীৰ ওপৰত নিৰ্ভৰ কৰি মীন পালনৰ আঁচনি লোৱা নহয়৷ অসমত বৰষুণ প্ৰায় নিশ্চিত আৰু গড়ে প্ৰায় ১২০ ছে: মি: বৰষুণ হয়৷ গতিকে অসমত বৰষুণৰ ওপৰত নিৰ্ভৰ কৰি মীন পালন কৰিব পাৰি৷\nমাৰ্চৰ শেষৰ পৰা অসমত বৰষুণ আৰম্ভ হয় আৰু কম বেছি পৰিমাণে চেপ্তেম্বৰলৈকে বৰষুণ হৈ থাকে৷\nএপ্ৰিলত পুখুৰীত পানী হয় আৰু জলপৃষ্ঠ বাঢ়িবলৈ আৰম্ভ কৰে৷ এপ্ৰিলৰ শেষত বা মে’ৰ আৰম্ভণিতে পুখুৰী পানীৰে পৰিপূৰ্ণ হয়৷\nঅসমৰ মাটি আৰু পানী আম্লিক৷ সেয়েহে চূণ প্ৰয়োগ কৰি পানীৰ অম্লতা নিয়ন্ত্ৰণ কৰিব লাগে৷ প্ৰতি বৰ্গ মি: পানী কালিৰ বাবে বছৰি ০.২১৫ কি: গ্ৰা: (২১৫ গ্ৰা:) কৃষিত ব্যৱহৃত চূণৰ প্ৰয়োজন৷ ২০ মি: X ২০ মি: (৪০০ বৰ্গ মি:) পুখুৰী এটাৰ বাবে বছৰি ৮৬ কি: গ্ৰা: (৪০০ বৰ্গ মি: X ০.২১৫ কি: গ্ৰা:) চূণৰ প্ৰয়োজন হব৷\nবছৰটোৰ বাবে প্ৰয়োজনীয় মুঠ চূণৰ তিনি ভাগৰ এভাগ পুখুৰীৰ তলিত পানী হোৱাৰ আগতে প্ৰয়োগ কৰিব লাগে৷\nবাকী দুভাগ ১১টা সমান কিস্তিত মাহে মাহে প্ৰয়োগ কৰিব লাগে৷ ২০ মিটাৰ X ২০ মিটাৰ (৪০০ বৰ্গ মিটাৰ) পুখুৰীটোত পানী হোৱাৰ আগতে ২৮.৫ কি: গ্ৰা: চূণপ্ৰয়োগ কৰিব লাগে৷\nপুখুৰীত বিভিন্ন ধৰণৰ সাৰ প্ৰয়োগ কৰিব পাৰি৷ উদ্ভিদ আৰু জন্তুৰ আৱৰ্জনাৰ পঁচন সাৰ জন্তুৰ মল উদ্ভিদজাত সামগ্ৰীৰ পঁচন সাৰ৷\nউদ্ভিদজাত সামগ্ৰীৰ পঁচন সাৰ তৈয়াৰ কৰিবলৈ হলে, ঘাঁহ, টুকুৰা টুকুৰকৈ কটা পাত আৰু অন্যান্য উদ্ভিদজাত সামগ্ৰীৰ তৰপে তৰপে জাপি এটি দ’ম তৈয়াৰ কৰিব লাগে৷\nএই সামগ্ৰী বোৰৰ লগত সামান্য পৰিমাণে উপৰুৱা মাটিও মিহলাব লাগে৷ গোটেই দ’মটো পানীৰে জীপাল কৰি দিব লাগে৷\nপুখুৰীত সাৰ প্ৰয়োগৰ বাবে FAO ই এটা নতুন প্ৰযুক্তিৰ অনুমোদন কৰিছে৷ এই প্ৰযুক্তি গ্ৰাম্যাঞ্চলৰ বাবে অতি প্ৰযোজ্য৷\nপ্ৰখৰ ৰ’দ আৰু বৰষুণ নপৰাকৈ এখন চালি তৈয়াৰ কৰি লব লাগে৷ চালি খনৰ তলত তৰপে তৰপে আৱৰ্জনা জাপি এটি দ’ম তৈয়াৰ কৰিব লাগে৷\nপ্ৰথম তৰপটো ঘাঁহ নাইবা শুকান পাতেৰে দিব লাগে৷ প্ৰথম তৰপটোৰ লগত সামান্য পৰিমাণৰ উপৰুৱা মাটিও মিহলাই দিব লাগে৷ প্ৰথমটো তৰপত পানী ছটিয়াই জীপাল কৰি দিব লাগে৷\nদ্বিতীয় তৰপটোত জন্তুৰ আৱৰ্জনা দিব লাগে৷ জন্তুৰ মল-মূত্ৰৰ লগতো সামান্য পৰিমাণে উপৰুৱা মাটি মিহলাই দিব লাগে ৷ একে দৰে পানীও ছটিয়াই দিব লাগে৷\nগৰু, ছাগলী, গাহৰি, কুকুৰা, হাঁহ আদিৰ মল পঁচন সাৰৰ দ’মত দিব পাৰি৷\nজন্তুৰ মল-মূত্ৰৰ সলনি বেয়া ফল, ঘৰুৱা আৱৰ্জনা, ছাঁই, আদিও দিব পাৰি৷\nতাৰপিচত তৃতীয় তৰপটো ঘাঁহ আৰু শুকান পাতৰ আৰু চতুৰ্থ তৰপটো জন্তুৰ আৱৰ্জনাৰে দিব লাগে৷ এনেদৰে এটা বৃহৎ দ’ম নোহোৱালৈকে তৰপে তৰপে আৱৰ্জনা জাপি থাকিব লাগে৷ দ’মটোত পানী ছটিয়াই জীপাল কৰি ৰাখিব লাগে৷\nদ’মটো পঁচিবলৈ প্ৰায় এমাহ অপেক্ষা কৰিব লাগে৷ দ’মটোত সময়ে সময়ে পানী ছটিয়াই থকা উচিত৷\nদ’মটোৰ তলৰ পৰা পঁচন সাৰ সংগ্ৰহ কৰি পুখুৰীত প্ৰয়োগ কৰিব পাৰি৷ দ’মটোৰ ওপৰত নতুন তৰপ জমা কৰি সাৰৰ পৰিমাণ বৃদ্ধি কৰিব পাৰি৷\nপ্ৰতি সপ্তাহতে দ’মটোত এটা এটা নতুন তৰপ জমা কৰিব লাগে৷\nপুখুৰীৰ এটা চুকত বাঁহ নাইবা কাঠেৰে ক্ৰিব বা ৰেক তৈয়াৰ কৰি লব লাগে৷ বাঁহৰ ডলা আৰিও এই ৰেক তৈয়াৰ কৰিব পাৰি৷ ক্ৰিব খন আগুৰি এটি বাঁহৰ গঁড়াল সাজিব লাগে৷ সাৰ সদায় ক্ৰিবতহে প্ৰয়োগ কৰিব লাগে৷\n৫০০ বৰ্গমিটাৰতকৈ ডাঙৰ পুখুৰীত দুটা ক্ৰিবৰ প্ৰয়োজন৷\nক্ৰিব খন পানীৰ ৬০ ছে: তলত আৰিব লাগে৷ ক্ৰিব খন পূৰাকৈ সাৰ প্ৰয়োগ কৰিব লাগে৷ প্ৰতি ১০০ বৰ্গ মি: পানী কালিৰ বাবে ১০ কি: গ্ৰা: সাৰ পয়োগ কৰা উচিত৷\nজীৱ-জন্তুৰ মলৰ ক্ষেত্ৰত প্ৰতি বৰ্গ মি: ৰ ববে প্ৰতি সপ্তাহত -\n২-৩ কি: গ্ৰা: কুকুৰাৰ মল, বা\n৮-১০ কি: গ্ৰা: গাহৰিৰ মল, নাইবা\n১০-১৫ কি: গ্ৰা: গৰুৰ গোৱৰ৷\nকোনো এবিধ জন্তুৰ মল পৰ্যাপ্ত নহলে বেলেগ বেলেগ জন্তুৰ মল মিহলাই প্ৰয়োগ কৰিব পাৰি৷\nএভাগ কুকুৰাৰ মল, দুভাগ গাহৰিৰ মল আৰু তিনিভাগ গোৱৰ মিহলাই এই সাৰ প্ৰস্তুত কৰিব পাৰি৷ এই সাৰ প্ৰতি ১০০ বৰ্গ মিটাৰত প্ৰতি সপ্তাহত ১০ কি: গ্ৰা: প্ৰয়োগ কৰিব লাগে৷\nজন্তুৰ মল-মূত্ৰ অৰ্থাৎ জৈৱিক সাৰ প্ৰয়োগ কৰিলে ২–৩ দিনৰ পিচতেই পুখুৰীৰ পানী সেউজীয়া হৈ উঠে৷ উদ্ভিদজাত সামগ্ৰীৰ পঁচন সাৰ প্ৰয়োগ কৰিলে পানী সেউজীয়া হৈ উঠিবলৈ এসপ্তাহ বা ততোধিক সময়ৰ প্ৰয়োজন হয়৷\nপানীৰ সেউজীয়া ৰঙে পুখুৰীত প্ৰাকৃতিক খাদ্যৰ প্ৰাচুৰ্যতা সূচায়৷ পানী সম্পূৰ্ণ সেউজীয়া হবলৈ এসপ্তাহৰ প্ৰয়োজন৷ ফাইট’প্লেংকটনৰ বাবে পানীৰ ৰং সেউজীয়া হয়৷ ফাইট’প্লেংকটনৰ ওপৰত ভিত্তি কৰি জুপ্লেংকটনৰ সৃষ্টি হয়৷\nএটা সৰু পৰীক্ষাৰ দ্বাৰা পানীৰ উৎপাদকতা নিৰ্ণয় কৰিব পাৰি৷ হাত খন কিলাকূটিলৈকে পুখুৰীৰ পানীত ডুবাই দিলে পানীৰ তলত আঙুলিৰ মূৰ বোৰ যদি কোনোমতেহে ওপৰৰ পৰা দেখা যায় অথবা দেখ-নেদেখ হয়, তেতিয়া বুজিব লাগিব পানী উৎপাদনশীল হৈ উঠিছে৷\nআশানুৰূপ উৎপাদন পাবলৈ হলে আগতীয়াকৈ উৎকৃষ্ট মানৰ পোণাৰ ব্যৱস্হা কৰি থব লাগে৷\nসংমিশ্ৰিত কাৰ্প পালনত ৰৌ, বাহু, মিৰিকা, চিলভাৰ কাৰ্প, গ্ৰাছ কাৰ্প আৰু কমন কাৰ্প মাছ একেটা পুখুৰীতে একে লগে পালন কৰা হয়৷\nসংমিশ্ৰিত কাৰ্প পালনৰ ক্ষেত্ৰত ৰৌ, বাহু, আৰু মিৰিকা মাছৰ যোৱা বছৰ উৎপাদন কৰি এই বছৰলৈ নাৰ্চাৰীত পুহি ৰখা পোণাহে ডাঙৰ পুখুৰীত মেলিব লাগে৷\nপ্ৰতি দুই বৰ্গ মিটাৰ পানী কালিৰ বাবে এটা মাছ পোনাৰ প্ৰয়োজন৷\nএটা ২০ মিটাৰ X ২০ মিটাৰ পুখুৰীৰ বাবে ২০০ পোণাৰ (৪০০ বৰ্গ মিটাৰ, ২ X ২০০) প্ৰয়োজন হয়৷\nমাছৰ পোনাৰ সংখ্যা নিৰ্দ্ধাৰণ কৰাৰ পিচত আটাইকেইবিধ মাছৰ পোনা অনুমোদিত হাৰত পুখুৰীত মেলিব লাগে৷ চিলভাৰ কাৰ্প আৰু গ্ৰাছ কাৰ্প মাছ বাকী কেইবিধ পোনা মেলাৰ এমাহ পিছতহে মেলিব লাগে৷\n(১) চিলভাৰ কাৰ্প - ২০%\n(২) বাহু - ১৫%\n(৩) ৰৌ - ১৫%\n(৪) গ্ৰাছ কাৰ্প - ১০%\n(৫) মিৰিকা - ২০%\n(৬) কমন কাৰ্প - ২০%\nএই ছয় বিধ মাছৰ বাহু আৰু চিলভাৰ কাৰ্প পানীৰ ওপৰৰ স্তৰত, ৰৌ মধ্যম স্তৰত, মিৰিকা আৰু কমন কাৰ্প নিম্ন স্তৰত থাকে৷ গ্ৰাছ কাৰ্প পুখুৰীৰ আটাইকেইটা স্তৰতে থাকে৷\nসময় মতে উপযুক্ত পোনা পোৱাটো সহজ নহয়৷ পালেও তাৰ পৰিবহন কষ্ট সাধ্য আৰু ব্যয় বহুল৷\nনিজে পোনাৰ প্ৰতিপালন কৰিবলৈ হলে এটি নাৰ্চাৰী পুখুৰীৰ প্ৰয়োজন৷ পুৰণি সৰু পুখুৰী নাৰ্চাৰী পুখুৰী হিচাবে ব্যৱহাৰ কৰিব পাৰি অথবা নাৰ্চাৰী পুখুৰী এটা নতুনকৈ খান্দি লব লাগে৷ এনে পুখুৰীৰ গভীৰতা কম হোৱা উচিত৷\nনাৰ্চাৰী পুখুৰীটো ডাঙৰ পুখুৰী খন্দাৰ দৰে একে নিয়মেৰে খান্দি লব পাৰি৷\nডাঙৰ পুখুৰীৰ ওচৰতে নাৰ্চাৰী পুখুৰীটো নিৰ্মাণ কৰিলে বেছি সুবিধাজনক হয়৷ এনে ক্ষেত্ৰত তিনিটা নতুন পাৰ নিৰ্মাণ কৰিলেই হয় নাৰ্চাৰী পুখুৰীটো ডাঙৰ পুখুৰীৰ ওচৰতে হলে পোনাৰ পৰিবহন এৰাই চলিব পাৰি৷\nনাৰ্চাৰী পুখুৰীটোও ডাঙৰ পুখুৰীৰ নিচিনাকৈ প্ৰস্তুত কৰি লব লাগে৷ তাৰ পিচত হেচ্ছাৰীৰ পৰা স্প’ন আনি নাৰ্চাৰীত মেলিব লাগে৷\nএটা ১০ মি: X ১০ মি: নাৰ্চাৰী পুখুৰীত ৬০,০০০ স্প’ন মেলিব লাগে৷ ৰৌ, বাহু আৰু মিৰিকা মাছৰ পোনাহে আগৰ বছৰৰ পৰা পুহি ৰখাৰ প্ৰয়োজন৷ বাকী তিনিবিধ মাছৰ নতুন পোনা সময় মতে পোৱা যায়৷ ৰৌ মাছৰ ৩০%, বাহু মাছৰ ৩০% আৰু মিৰিকা মাছৰ ৪০% স্প’ন নাৰ্চাৰীত মেলিব লাগে৷\nপুখুৰীত জন্মা অতি ক্ষুদ্ৰ ক্ষুদ্ৰ উদ্ভিদ কনিকা আৰু অতি ক্ষুদ্ৰ প্ৰাণী সমূহ পোনা মাছৰ প্ৰাকৃতিক খাদ্য৷ এই উদ্ভিদ কনিকা সমূহৰ বাবে পুখুৰীৰ পানীৰ ৰং সেউজীয়া হয়৷\nক্ষুদ্ৰ ক্ষুদ্ৰ উদ্ভিদ কনিকা সমূহক ফাইট’প্লেংকটন বুলি কোৱা হয়৷ ফাইট’প্লেংকটনৰ বৃদ্ধিৰ বাবে পুখুৰীত সাৰ প্ৰয়োগ কৰা হয়৷ ফাইট’প্লেংকটনবোৰ খালী চকুৰে দেখা নেযায়৷\nপুখুৰীত জন্মা ক্ষুদ্ৰ ক্ষুদ্ৰ প্ৰাণী সমূহক জুপ্লেংকটন বোলা হয়৷ জুপ্লেংকটনৰ সংখ্যা নিৰ্ভৰ কৰে ফাইট’প্লেংকটনৰ বৃদ্ধিৰ ওপৰত৷\nপ্ৰাকৃতিক খাদ্য সম্ভাৰ বৃদ্ধি কৰিবলৈ পুখুৰীত নিয়মিত ভাবে সাৰ প্ৰয়োগ কৰা উচিত৷\nমাছৰ ঘনত্ব অধিক হোৱা বাবে প্ৰাকৃতিক খাদ্যই পুখুৰীটোৰ সকলোবোৰ মাছৰ বাবে পৰ্যাপ্ত নহয়৷ সেয়েহে বাহিৰৰ পৰাও খাদ্য যোগান ধৰা উচিত৷\nমাছক যোগান ধৰা খাদ্য সুষম হোৱা উচিত৷ অৰ্থাৎ, মাছৰ বাবে প্ৰয়োজনীয় পুষ্টিদ্ৰব্য, যেনে –\n*ফ্যাট (স্নেহ পদাৰ্থ),\n*মিনাৰেল (মনিক) আৰু\n*ভিটামিন সন্তুলিত মাত্ৰাত থকা উচিত৷\nঅসম কৃষি বিশ্ববিদ্যালয়ৰ মীন গৱেষণা কেন্দ্ৰত উৎপাদন কৰা ‘সুষমা’ নামৰ খাদ্যত এই সকলোবোৰ পুষ্টিদ্ৰব্য সুষম মাত্ৰাত থাকে৷ সেয়েহে ‘সুষমা’ খাদ্য খুৱাই সুফল পাৱা যায়৷\nপোনা মাছৰ খাদ্য পুখুৰীত ছটিয়াই দিব লাগে৷ মাছ পোনা যিমানে ডাঙৰ হব সিমানে বেছি খাদ্য খাব৷ পোনাবোৰক নিয়ন্ত্ৰিত মাত্ৰাতহে খাদ্য যোগান ধৰা উচিত৷\nমাৰ্চ-এপ্ৰিল মাহত এই পোনাবোৰ মূল পুখুৰীত মেলাৰ উপযোগী হয়৷ পুখুৰীত মেলিবলৈ পোনাৰ দৈৰ্ঘ্য অতি কমেও ১০ ছে: মি: হোৱা উচিত৷ তাতকৈ সৰু পোনা মূল পুখুৰীত মেলা উচিত নহয়৷\nছাইন জালেৰে পুখুৰীৰ পোনা ধৰিব লাগে৷ জালখনৰ পাঁহৰ আকাৰ ১ ছে: মি: হব লাগে যাতে সৰু পোনা বোৰ ওলাই যাব পাৰে৷\nপোনা ধৰা জালৰ পাঁহ বোৰ গাঁঠি বিহীন হব লাগে৷ গাঁঠি থকা জালেৰে ধৰিলে পোনা বোৰে দুখ পায় আৰু বিভিন্ন ৰোগৰ বীজানুৰ দ্বাৰা আক্ৰান্ত হোৱাৰ সম্ভৱনা থাকে৷\nপোণা মাছৰ দেহ অতি আলসুৱা আৰু সংবেদনশীল৷ সেয়েহে পৰিবহনৰ সময়ত অতি সাৱধানতা অৱলম্বন কৰা উচিত৷\nওচৰৰ নাৰ্চাৰীৰ পৰা মাছ পোণা প্লাষ্টিকৰ বাকেটত পৰিবহন কৰিব পাৰি৷ বাকেটত ঢাকনি থকা উচিত৷ দূৰৰ পৰা পৰিবহন কৰিবলৈ হলে প্লাষ্টিক বেগত অক্সিজেন গেছ দি পোণা পৰিবহন কৰিব লাগে৷ মাটিৰ পাত্ৰতো তিতা কাপোৰেৰে ঢাকি পোণা পৰিবহন কৰিব পাৰি৷ উন্তা বেছি হলে এই পদ্ধতিত পৰিবহন কৰি ভাল ফল পোৱা যায়\nপোণা পৰিবহন কৰোতে পৰিস্কাৰ পানী ব্যৱহাৰ কৰিব লাগে৷ পানীৰ প্ৰদূষণৰ ফলত মাছ পোণাৰ ক্ষতি হব পাৰে৷ পোণাৰ পাত্ৰ সদায় ছাঁত ৰখা উচিত৷ পৰিবহনৰ সময়ত পানীৰ উষ্ণতা বাঢ়িলে পোনাৰ ক্ষতি হব পাৰে৷\nপ্লাষ্টিক বেগত পোণা পৰিবহন কৰিলে বেগ বোৰ বাকচ বা কাৰ্টনত সুমুৱাইহে পৰিবহন কৰিব লাগে৷ এনেদৰে পৰিবহন কৰিলে পোনা বোৰ সুৰক্ষিত অৱস্থাত থাকে৷\nদূৰ ঠাইৰ পৰা পোণা পৰিবহন কৰিবলগীয়া হলে পোনাবোৰ আগদিনাই ধৰি খাদ্য নিদিয়াকৈ ২৪ ঘন্টা ৰাখিব লাগে, যাতে পেট সম্পূৰ্ণ খালী হয়৷ কাৰণ পৰিবহনৰ সময়ত মাছৰ মলে পানী প্ৰদূষিত কৰে৷ তাৰ ফলত মাছ পোণাৰ অনিষ্ট হয়৷\nমাছৰ পোণা পোনে পোনে পুখুৰীত মেলি দিয়া উচিত নহয়৷ কাৰণ, পৰিবহন কৰা পাত্ৰৰ পানীৰ উন্তা আৰু পুখুৰীৰ পানীৰ উন্তাৰ পাৰ্থক্য থকা বাবে তাৰতম্য সহ্য কৰিব নোৱাৰি মাছ পোণা মৃত্যু মুখত পৰে৷ নমৰিলেও পোণাবোৰ বেমাৰৰ প্ৰতি সুগ্ৰাহ্য হৈ উঠে৷\nপোণা পৰিবহন কৰা পাত্ৰটো নোখোলাকৈ পুখুৰীৰ পানীত থৈ দিব লাগে৷ পাত্ৰৰ ভিতৰৰ পানীৰ উষ্ণতা আৰু পুখুৰীৰ পানীৰ উষ্ণতা একে হলে পোণা বোৰ নিজে নিজে ওলাই যাব বিচাৰে৷ তেতিয়াহে পাত্ৰটো খুলি দিব লাগে৷ মাছ পোণাবোৰক নিজে নিজে ওলাই যাব দিয়া উচিত৷\nপুখুৰীটো জলজ অপতৃণৰ পৰা মুক্ত কৰি ৰখা উচিত৷\nপুখুৰীৰ পাৰকেইটাৰ ওপৰত নজৰ ৰাখিব লাগে৷ চাব লাগে যাতে ধোন্দহৈ বা পাৰ ভাঙি পানী ওলাই যাব নোৱাৰে৷\nৰাই, ভেকুলী, এন্দুৰ-নিগনি আৰু সাপৰ প্ৰতি চকু ৰাখিব লাগে৷\nগৰু-ম’হ আদি ডাঙৰ জন্তুক পুখুৰীৰ পাৰত উঠিবলৈ দিয়া উচিত নহয় ছাগলী, ভেড়া আদি সৰু সৰু জন্তু পাৰত চৰিলেও বিশেষ ক্ষতি নহয়৷ এনে জন্তু পুখুৰীৰ পাৰত চৰিবলৈ দি অপতৃণ নিয়ন্ত্ৰন কৰিব পাৰি৷\nপুখুৰীত গা-ধোৱা, কাপোৰ ধোৱা, বাচন-বৰ্তন ধোৱা আদি কাম কৰা উচিত নহয়৷\nপুখুৰীৰ পাৰত ডাঙৰ গছৰ পুলি ৰুব নেলাগে৷ পাৰত যদি কোনো মূল্যবান গছ ইতিমধ্যে আছেই তেনেহলে তাৰ ডাল কাটিব লাগে৷ চাব লাগে যাতে গছে পুখুৰীৰ পানীত ৰ’দ পৰাত বাধাৰ সৃষ্টি নকৰে৷ ৰ’দ নপৰিলে পুখুৰীত ফাইট’প্লেংকটনৰ জন্ম নহয়৷\nমাছৰ শাৰীৰিক বৃদ্ধি আৰু প্ৰজনন তন্ত্ৰৰ উন্নয়নৰ বাবে উপযুক্ত খাদ্যৰ প্ৰয়োজন৷\nপ্ৰাকৃতিক খাদ্য উৎপাদনৰ বাবে পুখুৰীত নিয়মিত ভাবে সাৰ প্ৰয়োগ কৰিব লাগে৷\nমাছৰ আশানুৰূপ বৃদ্ধিৰ বাবে প্ৰাকৃতিক খাদ্যৰ উপৰিও বাহিৰৰ পৰাও খাদ্য যোগান ধৰাৰ প্ৰয়োজন৷ মাছক সুষম খাদ্যহে যোগান ধৰিব লাগে৷\nমাছৰ খাদ্য পুখুৰীত ছটিয়াই দিব পাৰি৷ কিন্তু মাছক কিমান খাদ্যৰ প্ৰয়োজন বাহিৰৰ পৰা অনুমান কৰা টান৷ সেয়েহে সুক্ষ্ম ভাবে পৰ্য্যবেক্ষণ কৰা উচিত৷ খাদ্য খিনি মাছে খাইছে নে পুখুৰীৰ তলিত পৰি নষ্ট হৈ গৈছে সেয়া আপাতত: ভাবে নিৰ্দ্ধাৰণ কৰাটো সহজ নহয়৷\nমাছ যিমানে ডাঙৰ হৈ আহে সিমানে বেছি খাদ্যৰ প্ৰয়োজন৷ গতিকে প্ৰতি দিনে কিমান খাদ্য যোগান ধৰিব লাগে সেইটো নিৰূপন কৰাটো অতি কঠিন খাদ্যৰ পৰিমাণ বেছি হলে তলিত জমা হৈ পানী প্ৰদূষিত কৰিব পাৰে৷ তেনে অৱস্থাত মাছৰ বিভিন্ন বেমাৰ আজাৰ হব পাৰে৷ আনকি বৃহৎ হাৰত মাছৰ মৃত্যুও হব পাৰে৷ মাছৰ মৃত্যু নহলেও মাছৰ গাত মটিয়া গোন্ধ সৃষ্টি হব পাৰে৷\nসেয়েহে মাছৰ খাদ্য বেগ ফিডিং পদ্ধতিত যোগান ধৰিব লাগে৷ পুখুৰীৰ বাম অংশত এটা খুটি পুটি খুটিটোত খাদ্যৰ বেগটো আৰি দিব লাগে৷ বেগটো পানী পৃষ্ঠৰ পৰা ৩০ ছে: মি: তলত থাকিব লাগে৷\nখাদ্যৰ বেগটো পৰ্য্যবেক্ষণ কৰিব লাগে৷ খাদ্য খিনি কম দিনত খাই শেষ কৰি পেলালে পিচৰ বাৰত খাদ্যৰ পৰিমাণ বঢ়াই দিব লাগে৷\nপুখুৰীত প্ৰয়োগ কৰা খাদ্যৰ হিচাব ৰখাটো অতি প্ৰয়োজনীয়৷\nমাছ ডাঙৰ হৈ অহাৰ লগে লগে পানীত দ্ৰৱীভূত অক্সিজেনৰ নাটনি হৈ আহে৷ ডাৱঁৰীয়া বতৰত আৰু সূৰ্যোদয়ৰ আগে আগে পানীত দ্ৰৱীভূত অক্সিজেনৰ নাটনি বেছি হয়৷\nদ্ৰৱীভূত অক্সিজেনৰ নাটনিৰ সময়ত খাদ্য যোগান ধৰা উচিত নহয়৷ সেই সময়ত খাদ্য যোগান ধৰিলে দ্ৰৱীভূত অক্সিজেনৰ নাটনি বেছি প্ৰকট হব পাৰে আৰু মাছৰ মৃত্যু হব পাৰে৷\nদ্ৰৱীভূত অক্সিজেনৰ নাটনি হলে পুখুৰীৰ মাছ জল পৃষ্ঠলৈ উঠি আহে আৰু বায়ু মণ্ডলৰ পৰা অক্সিজেন গ্ৰহন কৰিবলৈ যত্ন কৰে৷ এনে অৱস্থাত বায়ু যোগান যন্ত্ৰ বা এৰেটৰ সহায়ত পুখুৰীত অক্সিজেন যোগান ধৰা হয়৷ এৰেটৰ নাথাকিলে পানী সিঁচা মেছিন চলাই পুখুৰীৰ পানী পুখুৰীতে পেলাব লাগে৷ এনে কৰিলে সাময়িক ভাবে এই সমস্যাৰ সমাধান হয়৷\nপিচত জাল মাৰি পুখুৰীৰ মাছৰ সংখ্যা কমাব লাগে৷\nসকলো প্ৰাণীৰ দৰে মাছৰো বিভিন্ন বেমাৰ আজাৰ হব পাৰে৷ তাৰ প্ৰতি যত্ন লব লাগে৷\nবাহু মাছৰ চকুৰ ৰোগ:\nএবিধ বেক্টেৰিয়া(Aeromonas liquefaciens) এই ৰোগৰ কাৰণ৷ মাছৰ চকু, চকুৰ নাৰ্ভ, মস্তিস্ক আৰু কৰ্ণিয়া আক্ৰান্ত হয়৷ চকুৰ মণিটো পঁচি যায় আৰু মাছৰ মৃত্যু হয় পুখুৰীত ০.১ পিপিএম পটাছিয়াম পাৰমাংগেনেট প্ৰয়োগ কৰিব লাগে৷ তাৰ অলপ পিচতে ৩০০ পিপিএম চূণ প্ৰয়োগ কৰিব লাগে৷\nঘাঁ হোৱা ৰোগ:\nএৰোম’নাচ আৰু চিউড’ম’নাচ বেক্টেৰিয়াই এই ৰোগ সৃষ্টি কৰে৷ গাত ঘাঁ হয়, চকু আৰু পেট ফুলে৷ ০.৫ পিপিএম পটাছিয়াম পাৰমাংগেনেটেৰে পুখুৰীটো বীজানু মুক্ত কৰিব লাগে৷ ছালফাডিয়াজিন ১০০ মি: গ্ৰা:/কি: গ্ৰা: নাইবা টেৰামাইছিন ৭৫-৮০ মি: গ্ৰা:/কি: গ্ৰা: হিচাবত খাদ্যৰ লগত মিহলাই ১০-১২ দিন খুৱাব লাগে৷\nফ্লেভ’ বেক্টেৰিয়াম কলুমনাৰিচি (Flavobacterium columnarisi) নামৰ বেক্টেৰিয়াই এই ৰোগ সৃষ্টি কৰে৷ মাছৰ গাত ঠায়ে ঠায়ে বগা বগাকৈ উখহি উঠে৷ চাৰিওফালে ৰঙচুৱা দাগ থাকে৷ পিচলৈ তেজ বিৰিঙে৷ ৫০০ পিপিএম পটাছিয়াম পাৰমাংগেনেটে দ্ৰৱনত মাছবোৰ এটা এটাকৈ ডুবাই এৰি দিব লাগে৷\nএৰোম’নাচ বেক্টেৰিয়াই এই ৰোগ সৃষ্টি কৰে৷ বাকলিৰ গুৰি বোৰ উখহি উঠে৷ বাকলি বোৰ ওলাই অহা যেন লাগে আৰু গুৰিত পানী জমা হয়৷ ঘাঁ হয়৷ পেট আৰু চকু ফুলে৷ ১ পিপিএম পটাছিয়াম পাৰমাংগেনেটেৰে পুখুৰীটো বীজানু মুক্ত কৰিব লাগে৷ ৫ পিপিএম পটাছিয়াম পাৰমাংগেনেটে দ্ৰৱনত মাছবোৰ এটা এটাকৈ ডুবাই এৰি দিব লাগে৷\nচেপ্ৰ’লেগনিয়া পেৰাচাইটিকা (Saprolegnia parasitica) নামৰ এবিধ ভেঁকুৰে এই ৰোগ সৃষ্টি কৰে৷ মাছৰ গাত কপাহৰ থুপৰ দৰে ম’ল্ড দেখা যায়৷ এই ভেঁকুৰ বোৰ মাছৰ মাংসপেশীত প্ৰৱেশ কৰে আৰু মাংস পেশী বোৰ পঁচাই পেলায়৷\n৩-৪% নিমখ পানীৰে মাছ বোৰক ধুৱাই (bath treatment) দিব লাগে অথবা ১৬০ পিপিএম পটাছিয়াম পাৰমাংগেনেট দ্ৰৱনত ৫ দিন বাথ ট্ৰিটমেন্ট অথবা ১-২ পিপিএম মেলাছাইট গ্ৰীন দ্ৰৱনত ৩০ মিনিট বাথ ট্ৰিটমেন্ট অথবা পুখুৰীটোত ২০ পিপিএম হাৰত ফৰ্মেলিন প্ৰয়োগ কৰিব লাগে৷\nব্ৰাংকিওমাইঅ’চিছ বা গিল ৰ’ট:\nব্ৰাংকিওমাইচেছ দেমিগ্ৰানচি (Branchiomyces demigransi) নামৰ এবিধ ভেঁকুৰে এই ৰোগ সৃষ্টি কৰে৷ মাছৰ ফুলৰ ৰক্ত শিৰাত এই ভেঁকুৰে আক্ৰমণ কৰে ফলত ফিলামেন্টবোৰ পঁচি সৰি যায়৷ আৰম্ভণিতে ফুলবোৰ শেঁতা মূগা বৰণৰ হয়৷ ৫০-১০০ কি: গ্ৰা:/হেক্টৰ (৬.৭ – ১৩.৪ কি: গ্ৰা:/বিঘা) হিচাবত পোৰা চূণ প্ৰয়োগ কৰিব লাগে৷\nইকথিঅ’ফথিৰিয়াছ মাল্টিফিলিছ নামৰ আদ্যপ্ৰাণীয়ে এই বিধ ৰোগ সৃষ্টি কৰে৷ ছাল, পাখি আৰু কাণত বগা বগা কিছুমান স্প’ৰ দেখা যায়৷ মাছে টান বস্তুত গা ঘঁহায়৷\n১:৫০০০ হাৰত ফৰ্মেলিন আৰু পানী মিহলাই সেই দ্ৰৱনত ১ ঘন্টাকৈ ৭-১০ দিন নাইবা ২% নিমখ পানীত ৭-১০ দিন ১ ঘন্টাকৈ বাথ ট্ৰিটমেন্ট দিব লাগে৷ ২০০ কি: গ্ৰা:/হেক্টৰ (২৬.৭ কি: গ্ৰা:/বিঘা) হিচাবত পুখুৰীত পোৰা চূণ প্ৰয়োগ কৰিব লাগে৷\nট্ৰাইক’ডিনিয়া ৰেটিকূ-লেটা আৰু ট্ৰাইক’ডি-নিয়া নেগ্ৰেই নামৰ দুবিধ আদ্যপ্ৰাণীয়ে এই ৰোগ সৃষ্টি কৰে৷ ছাল আৰু ফুলত এই বীজানুৱে আক্ৰমণ কৰে৷ ২-৩% নিমখ পানীত বা ৪ পিপিএম পটাছিয়াম পাৰমাংগেনেট দ্ৰৱনত ৫-১০ মিনিট সময় বাথট্ৰিটমেন্ট দিব লাগে৷ পুখুৰীটো ২৫ পিপিএম ফৰ্মেলিন দি বীজানুমুক্ত কৰিব লাগে৷\nহোৱাইট গিল স্প’ট ৰোগ:\nথেন’হেলেনাছ কাটলি, মিক্স’ব’লাছকাটলি, মিক্স’ব’লাছ হোচাদূৰ্গেনচিছ আৰু মিক্স’ব’লাছ বেঙ্গলেনচিছ নামৰ আদ্যপ্ৰাণীয়ে এই ৰোগ সৃষ্টি কৰে৷ মাছ দূৰ্বল হয়, ক্ষীনাই, বাকলি থিয় হয়, পিচলৈ বাকলি সৰে আৰু মাছটো বিবৰ্ণ হয়৷ মাছৰ সংখ্যা কমাব লাগে৷\nপ্ৰতি কি: গ্ৰা: খাদ্যৰ লগত ১ গ্ৰা: ইষ্ট মিহলাই দিব লাগে। তাৰোপৰি, ২-৩% নিমখ পানীত বাথ ট্ৰিটমেন্ট দিব লাগে৷\nডেক্টাইল’গাইৰ’চিছ আৰু গাইৰ’ডেক্টাইল’চিছ:\nডেক্টাইল’গাইৰাছ আৰু গাইৰ’ডেক্টাইলাছ নামৰ দুবিধ কৃমিয়ে এই ৰোগ সৃষ্টি কৰে৷ ফুল, চাল আৰু পাখিত এই ৰোগ হয়৷ আক্ৰান্ত ঠাইৰ পৰা শ্লেস্মা নি:সৰণ হয়৷\n৩-৫% নিমখ পানীত মাছ বোৰ ৫-১০ মিনিট ডুবাই এৰি দিব লাগে অথবা ১০০ পিপিএম ফৰ্মেলিনত বাথ ট্ৰিটমেন্ট দিব লাগে৷ পুখুৰীটো ২৫ পিপিএম ফৰ্মেলিনেৰে বীজানুমুক্ত কৰিব লাগে৷\nডিপ্ল’ষ্ট’মাম পিগমেন্টেই (Diplostomum pig-mentatai) নামৰ এবিধ ক্ৰিমিৰ বাবে মাছৰ চকুত এই ৰোগ হয়৷ মাছ অন্ধ হয়৷ পুখুৰীৰ পৰা শামূক নিৰ্মূল কৰাটো এক মাত্ৰ উপায়৷\nআৰ্গুলাছ নামৰ এবিধ ওকনিয়ে এই ৰোগ সৃষ্টি কৰে৷ মূৰ, বাকলি আৰু পাখিত ওকনি বোৰ দেখা যায়৷ পুখুৰীটো সিঁচি দিব লাগে৷ মাছ খিনি আৰোগ্য কৰিবলৈ ৫ পিপিএম পটাছিয়াম পাৰমাংগেনেট দ্ৰৱনত মাছবোৰ ডুবাই এৰি দিব লাগে৷ প্ৰতিসপ্তাহত ৩৫ মি: লি:/হেক্টামিটাৰ হিচাবত তিনিবাৰ বুট’ক্স নামৰ ঔষধ প্ৰয়োগ কৰিব লাগে৷\nই. ইউ. এচ:\nএৰোম’নাছ হাড্ৰফিলা (Aeromonas hydrophila), এৰোম’নাছ চ’ৰ্বিয়া (A. sorbia) নামৰ দুবিধ বেক্টেৰিয়া আৰু আফান’মাইচেছ ইনভাডানচ (Aphanomyces invadans) এবিধ ভেঁকুৰে এই ৰোগ সৃষ্টি কৰে৷\nডাঙৰ ডাঙৰ ৰঙা দাগ দেখা দিয়ে৷ ঘাঁ হৈ দেহৰ মাংস উৱঁলি যায়৷ পোৰা চূণ ২০০ কি: গ্ৰা:/হেক্টৰ (২৬.৭ কি: গ্ৰা:/বিঘা) অথবা ০.১ পিপিএম চিফাক্স (CIFAX) প্ৰয়োগ কৰিব লাগে৷\nএৰোম’নাচ পাংকটাতা (Aeromonas punctata) নামৰ বেক্টেৰিয়াই এই ৰোগ সৃষ্টি কৰে৷ গাত ৰঙা দাগ দেখা দিয়ে পায়ু উখহে, পেট ফুলে, আৰু আভোক হয়৷ ব্লিছিং পাউডাৰ আৰু পোৰা চূণ প্ৰয়োগ কৰি পুখুৰীটো বীজানুমুক্ত কৰিব লাগে৷\nচিউড’ম’নাচ ফ্লুৰ’চেন্স (Pseudomonas fluorescens) নামৰ বেক্টেৰিয়াই এই ৰোগ সৃষ্টি কৰে৷ দেহৰ পৰা তেজ ওলায়, আৰু গা ফুলে৷ পাখি পঁচে, বাকলি সৰে৷\nপোনা পৰিবহনৰ সময়ত আৰু মেলোতে দুখ পালে এই বেমাৰ হব পাৰে৷ ব্লিছিং পাউডাৰেৰে পুখুৰীটো বীজানু মুক্ত কৰিব লাগে৷\nএন্টেৰিক ৰেড মাউথ দিজিজ:\nয়েৰচিনিয়া ৰুকেৰি (Yersinia ruckeri) নামৰ বেক্টেৰিয়াই এই ৰোগ সৃষ্টি কৰে৷ ওঁঠ ফুলে আৰু ছিগি যায়, কাণ ৰঙা হয়, পাখিৰ গুৰি ৰঙা হয়৷ চালফামেৰাজিন বাওক্সিটেট্ৰাচাইক্লিনৰ বাথ ট্ৰিটমেন্ট দিব লাগে৷\nহাৰ্পিচ ভাইৰাচৰ বাবে কমন কাৰ্প মাছৰ এই ৰোগ হয়৷ দেহত ধোৱা বগা-বৰণীয়া ১-২ মি: মি: আকাৰৰ দাগ দেখা যায়৷\nপিচলৈ গোটেই দেহ আগুৰি পেলায়। মাছৰ দেহত কেলছিয়ামৰ পৰিমাণ কমি যায়৷ ফিছা খন বেকা কৰি মূৰত লগাই দিব পৰা অৱস্থা প্ৰাপ্ত হয়৷ আক্ৰান্ত মাছ বোৰ পুখুৰীৰ পৰা আঁতৰাব লাগে৷\nপ্ৰথম পাচ মাহৰ ভিতৰত পুখুৰীৰ এটা মাছো ধৰা উচিত নহয়৷ পাচ মাহৰ পিচৰ পৰা ডাঙৰ মাছ বোৰ ধৰা আৰম্ভ কৰিব লাগে৷\nযেতিয়া পুখুৰীৰ সকলো বোৰ মাছ আশা কৰা মতে ডাঙৰ হয় (১.০ - ১.২ কি: গ্ৰা:) তেতিয়া সকলোবোৰ মাছ ধৰিব লাগে৷ জানুৱাৰী -ফেব্ৰুৱাৰী মাতহ প্ৰায়বোৰ মাছেই ১ কি: গ্ৰা: ওজন প্ৰাপ্ত হয় মাছ ৰাতিপুৱাৰ ভাগতহে ধৰা উচিত৷\nপুখুৰী সিঁচি মাছ ধৰাটো আটাইতকৈ সহজ উপায়৷ আংশিক ভাবে মাছ ধৰিবলৈ হলে পানী সিঁচাটো সমিচীন নহয়৷ পানী নিসিঁচাকৈও পুখুৰীৰ মাছ ধৰিব পাৰি৷\nটনা জাল বা ছাইন জাল ব্যৱহাৰ কৰি পানী নিসিঁচাকৈও পুখুৰীৰ মাছ ধৰিব পাৰি৷\nডাঙৰ মাছ ধৰিবলৈ ছাইন জালৰ পাঁহবোৰ ৩.০ – ৩.৫ ছে: মি: আকাৰৰ হব লাগে৷ এনে আকাৰৰ পাঁহৰ মাজেদি সৰু মাছ বোৰ ওলাই যাব পাৰে আৰু ডাঙৰ মাছবোৰ জালৰ ভিতৰত ৰৈ যায়৷\nটনা জাল বা ছাইন জালেৰে পুখুৰীত মাছ ধৰিবলৈ কেবাজনো মানুহৰ প্ৰয়োজন হয়৷ পুখুৰীৰ দ' অংশত জালৰ গুলি লগোৱা ৰচি ডাল সাৱধানে বহুৱাই লব লাগে৷\nকম সংখ্যক মাছ ধৰিবলৈ হলে খেৱালী বা টঙি জালো ব্যৱহাৰ কৰিব পাৰি।\nপুখুৰীৰ আধা পানী সিঁচি লৈ টনা জাল বা ছাইন জাল মাৰি সকলোবোৰ মাছ ধৰিব পাৰি৷ এই পদ্ধতিত জালৰ পাঁহৰ আকাৰ ১ ছে: মি: হব লাগে৷ তেতিয়াহেসৰু ডাঙৰ সকলো মাছ ধৰিব পাৰি৷\nপুখুৰীৰ পানী সম্পূৰ্ণৰূপে সিঁচিও মাছ ধৰিব পাৰি৷ পুখুৰীৰ তলিৰ গেদ আঁতৰাবলগীয়া হলে এই পদ্ধতি অৱলম্বন কৰা উচিত৷\nপুখুৰীৰ পৰা ধৰা মাছ বোৰ পৰাপক্ষত পৰিস্কাৰ অৱস্হাত ৰাখিব লাগে৷ বোকা লাগি থাকিলে মাছ সোনকালে নষ্ট হয়৷\nপানী সিঁচা পুখুৰীটোত খোৱা বা বিক্ৰী কৰাৰ অনুপযোগী সৰু সৰু মাছো থাকিব পাৰে৷ তেনেকুৱা মাছ বোৰ আগতে ধৰি নাৰ্চাৰী পুখুৰীত (যদি আছে) থোৱাৰ ব্যৱস্হা কৰিব লাগে৷\nনাৰ্চাৰী পুখুৰী নাথাকিলে তেনেকুৱা মাছবোৰ অন্য মীন পালকক পোনা হিচাবে বিক্ৰী কৰাৰ ব্যৱস্থা কৰিব লাগে৷ এনেকুৱা মাছ বোৰৰ পৰাহে অধিক উৎপাদন পোৱা যায়৷ সেয়েহে এই বোৰ মাছৰ বিশেষ যত্ন লোৱা উচিত৷\nনাৰ্চাৰী পুখুৰী নাথাকিলেও, এনেকুৱা সৰু মাছ বোৰ ৰাখিবলৈ এটা সৰু পুখুৰী খান্দি লব পাৰি৷ পুখুৰীটোৰ আকাৰ ৩ মি: X ৩ মি: আৰু গভীৰতা ৪০ ছে: মি: হব লাগে৷ এই গভীৰতা পোণা মাছৰ বাবে অনুকূল নহয়৷\nসেয়েহে পুখুৰীটোত ছাঁৰ ব্যৱস্হা কৰিব লাগে৷ পানী যোগানৰ সুবিধা থকা ঠাইতহে এনেকুৱা পুখুৰী খান্দিব লাগে৷\nঅতি কম সময়ৰ বাবেহে এনে পুখুৰীত মাছ পোণা ৰাখিব পাৰি৷ সৰু পুখুৰীত পোণা মাছবোৰ থোৱাৰ পিচতহে ডাঙৰ মাছ বোৰ ধৰিবলৈ আৰম্ভ কৰিব লাগে৷\nমাছ ধৰা শেষ হলে সৰু মাছ বোৰ অন্য পুখুৰীত মেলা বা বিক্ৰীৰ ব্যৱস্থা কৰিব লাগে৷\nমাছ, পশুধন (হাঁহ, পাৰ, গৰু, ছাগলী) আৰু গছ-গছনি, শাক-পাছলী, সকলোৰে জীৱন চক্ৰ আৰু বাঢ়ন প্ৰক্ৰিয়াৰ লগতে উৎপাদনৰ হাৰো বেলেগ বেলেগ৷ সেয়েহে এবিধ আন বিধৰ সহায়ক হয়৷\nগ্ৰামীন অসমীয়া মানুহৰ ঘৰৰ লগতে বাৰী এখনো থাকেই৷ সামগ্ৰীক অৰ্থত ঘৰখন বুলিলে, বাৰীৰ গছ-গছনি, শাকনিৰ শাক, গৰু, ছাগলী, হাঁহ, পাৰ, কুকুৰা, গাহৰি আদি সকলোকে বুজা যায়৷\nএই উপাদান সমূহৰ মাজত সন্তুলিত সমন্বয় ৰক্ষা কৰিব পাৰিলে আৰ্থিক দিশত পৰিয়ালটোৰ যথেষ্ট সকাহ হয়৷\nঅসমৰ বাৰী পদ্ধতি প্ৰকৃতাৰ্থত সমন্বিত কৃষি পদ্ধতি৷ এই পদ্ধতিত এটা বিভিন্ন আৱৰ্জনা আন এটা উপাদানৰ বাবে সম্পদ হিচাবে ব্যৱহাৰ হয়৷\nঘৰ খনত কেইটামান হাঁহ থাকিলে কণীৰ উৎপাদন পোৱাৰ উপৰিও আন কেবা দিশতো লাভৱান হব পাৰি৷ হাঁহে পেলনীয়া খাদ্য, শস্য, আদি খাই বাৰীখন পৰিস্কাৰ কৰি ৰাখে৷ হাঁহৰ বাবে পানী অত্যাৱশ্যকীয়৷\nমাছ পোহা পুখুৰীটোত হাঁহে সাতোঁৰাৰ উপৰিও পুখুৰীৰ শামুক, পুনী, পোক পৰুৱা আদি খায়৷ হাঁহে খাদ্য পোৱাৰ উপৰিও পুখুৰীটো পৰিস্কাৰ হৈ থাকে৷ হাঁহে সাতোঁৰাৰ ফলত পানীত দ্ৰৱীভূত অম্লজানৰ পৰিমাণ বৃদ্ধি পায়৷ তাৰোপৰি হাঁহৰ মল এবিধ ভাল সাৰ৷\nঘৰ খনত কেইটামান কণী পৰা কুকুৰা থাকিলে কম পৰিমাণে হলেও প্ৰতিদিনে নগদ ধন হাতলৈ আহে৷ তাৰোপৰি কুকুৰাৰ মল উৎকৃষ্ট সাৰ৷\nনগদ ধন উপাৰ্জনৰ বাবে গাহৰি অতি ভাল পোহনীয়া জন্তু৷ পূৰ্ব পৰিকল্পিত ভাবে এটা বা দুটা গাহৰিও পুহি ৰাখিলে প্ৰয়োজনৰ সময়ত ভাল উপাৰ্জন পোৱা যায়৷ ঘৰৰ আৱৰ্জনা, পেলনীয়া খাদ্য আৰু সামান্য পৰিমানৰ সুষম খাদ্য যোগান ধৰি গাহৰি পালন কৰিব পাৰি৷ গাহৰিৰ গোৱৰ উৎকৃষ্ট সাৰ৷\nগাই এজনী পৰিয়াল এটাৰ বাবে অতি আৱশ্যকীয়৷ গাখীৰ আৰু গোৱৰৰ বাবে প্ৰতিটো পৰিয়ালে গাই এজনী ৰখা উচিত৷\nপোহনীয়া জীৱ-জন্তুৰ গঁড়াল পুখুৰীৰ ওচৰতে হলে, পুখুৰীৰ ওচৰতে পঁচন সাৰ তৈয়াৰ কৰিব পৰা যায়৷\nমীন পালন পুখুৰীৰ লগতে পাঁচটা হাঁহো পোহা উচিত৷ লাহে লাহে দহটা কুকুৰাও পুহিব লাগে৷ পুখুৰীৰ পাৰতে দুটা গাহৰিও ৰাখিব পাৰিলে ভাল৷ গাই এজনী পোহাটো নিশ্চিত কৰা উচিত৷\nপুখুৰীটোৰ পাৰতে বিলাহী, বীন, বেঙেনা আদি পাচঁলিৰ খেতিও কৰিব পাৰি৷ এই খেতিয়ে ঘৰ খনৰ বাবে প্ৰয়োজনীয় পাচঁলি যোগান ধৰাৰ উপৰিও ফাৰ্ম খনৰ সৌন্দৰ্য বৰ্দ্ধন কৰে৷\nএনে পদ্ধতিত মাছ, পশুধন আৰু শাকনিকে ধৰি বাৰী খন অতি কম পৰিশ্ৰমতে পৰিচালনা কৰিব পাৰি৷\nমীন পালন কৰিবলৈ হলে প্ৰথমতে এখন বাজেট তৈয়াৰ কৰিব লাগে৷ বাজেত তৈয়াৰ কৰিবলৈ প্ৰথমতে খৰছৰ শিতান বোৰ ঠিক কৰিব লাগে৷\nশিতান অনুসৰি প্ৰতিটো বস্তু বা সামগ্ৰীৰ নাম আৰু পৰিমাণ লিখি লব লাগে৷ প্ৰতিটো বস্তুৰ বৰ্তমানৰ বজাৰ মূল্য অনুসৰি আনুমানিক দাম লিখি লব লাগে৷ শেষত আটাইবোৰৰ মূল্য যোগ কৰিব লাগে৷ এয়াই হ’ল আমি ৰূপায়ন কৰিব খোজা মীন পালন আঁচনি খনৰ খৰছৰ বাজেট৷\nদ্বিতীয় পৰ্যায়ত সাম্ভাব্য আয়ৰ শিতান বোৰ লিখি লব লাগে৷ প্ৰতিটো সামগ্ৰীৰ সাম্ভাব্য বিক্ৰি মূল্য লিখি লব লাগে৷ তাৰ পিচত প্ৰতিটো সামগ্ৰীৰ পৰা হব লগীয়া আয়ৰ হিচাব কৰিব লাগে৷\nএতিয়া আশা কৰা সকলোবোৰ আয় যোগ কৰিব লাগে৷\nসাম্ভাব্য খৰছ আৰু আয়ৰ আনুমানিক হিচাব পোৱাৰ পিচত বেলেন্সশ্বিট তৈয়াৰ কৰিব লাগে৷ মুঠ আয়ৰ পৰা মুঠ খৰছ বিয়োগ কৰিলে মুঠ লাভৰ হিচাব পোৱা যায়৷\nসাম্ভাব্য বিনিয়োগ, আয়, লাভালাভ আৰু অন্যান্য সংশ্লিষ্ট বিষয় সমূহ বিবেচনা কৰি মীন পালনৰ সিদ্ধান্ত গ্ৰহন কৰিব লাগে৷ পৰিয়ালৰ সকলোৰে সহায় সহযোগ পালেহে যি কোনো কামতে সফলতা লাভ কৰিব পৰা যায়৷\nসুস্থিৰ সিদ্ধান্ত এটা গ্ৰহনৰ পিচতহে আঁচনি ৰূপায়নৰ বাবে আগবাঢ়িব লাগে৷ আঁচনি প্ৰতিটো প্ৰযুক্তিগত দিশৰ প্ৰতি সুম্ম দৃষ্টি ৰাখিব লাগে৷ প্ৰযুক্তিগত দিশত হোৱা সৰু ভুলৰ বাবে উৎপাদন প্ৰক্ৰিয়া বাধা গ্ৰস্ত হব পাৰে৷\nআঁচনি ৰূপায়নৰ কাম আৰম্ভ কৰাৰ লগে লগে হিচাপ-নিকাচৰ বহী এখনৰো ব্যৱস্থা কৰিব লাগে৷ বহী খনত তাৰিখ মতে সকলো ব্যয় আৰু আয়ৰ লগতে দৰকাৰী পৰ্যবেক্ষণবোৰ লিখি থব লাগে৷\nটকা খৰছ কৰি সম্পন্ন কৰিব লগীয়া প্ৰতিটো কাম তাৰিখ সহ লিখি থব লাগে৷ প্ৰতিটো কামৰ বিপৰীতে খৰছৰ পৰিমাণ লিখিব লাগে৷ মাহৰ শেষত মাহটোত হোৱা মুঠ খৰছ যোগ কৰি মাহটোৰ খৰছ হিচাব কৰিব লাগে৷ ইয়াকেই ক্যাচ আউট ফ্লো বোলা হয়৷\nপ্ৰতি দিনৰ উৎপাদিত সামগ্ৰীৰ হিচাব সঠিক পৰিমাণ উল্লেখ কৰি তাৰিখ সহ লিখি ৰাখিব লাগে৷ বিক্ৰী কৰি পোৱা টকাৰ পৰিমাণ প্ৰতি তাৰিখ আৰু সামগ্ৰীৰ বিপৰীতে লিখি থব লাগে৷ বিক্ৰী নকৰি ঘৰত ব্যৱহাৰ কৰিলেও বজাৰ মূল্য অনুসৰি হিচাব লিখি থব লাগে৷\nবছৰৰ শেষত জমা থকা সামগ্ৰী সমূহৰ আনুমানিক পৰিমাণ আৰু মূল্য হিচাব কৰি উলিয়াব লাগে৷ ইয়াকেই ক্যাচ ইনফ্লো বোলা হয়৷\nউৎস: অসম কৃষি বিশ্ববিদ্যালয়


ৰাজনীতিঃ (বাওঁপন্থী বতৰা) - অসমীয়াৰ সুখ-দুখ\nHome Unlabelled ৰাজনীতিঃ (বাওঁপন্থী বতৰা)\nকামেৰে চানেকি দেখুওৱা মানিক সৰকাৰৰ কথাৰে\nস্বাধীনতাৰ পাছত ত্ৰিপুৰাত কংগ্ৰেছ দলে ৩৫বছৰ শাসন চলাইছিল। সেইখিনি সময়ত ত্ৰিপুৰাত বুভুক্ষু মানুহৰ আৰ্তনাদ শুনা গৈছিল। সন্ত্ৰাসবাদী কাৰ্যকলাপো ক্ৰমশঃ বাঢ়ি গৈছিল। কোনো মুহূৰ্ততে জনসাধাৰণৰ নিৰাপত্তা সুনিশ্চিত নাছিল। গাঁৱত বিদ্যুতৰ ব্যৱস্থা, বিদ্যালয়ৰ ব্যৱস্থা, পানী যোগানৰ ব্যৱস্থা তথৈবচ আছিল। কিন্তু এতিয় ত্ৰিপুৰা ৰাজ্যৰ চিনাকি সম্পূৰ্ণ সুকীয়া।\nদিল্লীত অৰবিন্দ কেজৰীৱালৰ নেতৃত্বত দুৰ্নীতিবিৰোধী আদৰ্শ লৈ অহা পৰিবৰ্তনৰ জোকাৰণিৰ সৈতে এতিয়া দেশৰ বিভিন্ন কোনত চলি থকা নিকা শাসন ব্যৱস্থাৰ পৰ্যালোচনা কৰি চোৱাৰো প্ৰয়োজনীয়তা বাঢ়ি আহিছে।\nব্যক্তিগত ভাৱে সততা আৰু নিকা ছবিয়েই নহয় ভাৰতৰ আটাইতকৈ কম আৰ্জন কৰা মুখ্যমন্ত্ৰী ৰূপে মানিক সৰকাৰে ৰাষ্ট্ৰীয় সংবাদ মাধ্যমৰ আগতেই আকৰ্ষণ কৰিছিল। কিন্তু এতিয়া কেজৰীৱালৰ নেতৃত্বত ভি আই পি ধৰণ কৰণক অপ-সংস্কৃতি আখ্যাৰে সাধাৰণ জনতাৰ নেতাই সাধাৰণ ভাৱে বসবাস কৰাৰ আদৰ্শৰ কথা কোৱাৰ লগে লগেই, মানিক সৰকাৰৰ চিৰ-বিৰোধী মোডীৰ প্ৰশংসক সকলেও নিজৰ দলৰ কোনো কোনো নেতাৰ সাধাৰণ জীৱন ধাৰণক চ'চিয়েল মেডিয়া যোগে প্ৰচাৰ দিবলৈ চেষ্টা কৰোতে, সৰকাৰৰ সৰল জীৱন যাত্ৰাক নুই কৰি থৈ যাব পৰা নাই। বিৰোধীয়ে ভাল বুলি প্ৰচাৰ কৰাটোও চাগৈ এইজনা জননেতাৰ বাবে এক সাফল্যই।\nৱিকিপিডিয়াত উল্লেখ থকা তথ্য মতে মানিক সৰকাৰে লাভ কৰা মুখ্যমন্ত্ৰীৰ দৰমহাৰ সমুদায় ধন ভাৰতৰ কমিউনিষ্ট পাৰ্টি(মাৰ্ক্সবাদী)ক জমা দিয়ে আৰু পাৰ্টিয়ে ঘৰ চলাবলৈ দিয়া পাঁচ হাজাৰ ভাট্টাৰেহে পত্নীৰ সৈতে জীৱন নিৰ্বাহ কৰে। তেখেতৰ পত্নী চৰকাৰী চাকৰিৰ পৰা অৱসৰপ্ৰাপ্ত মহিলা। ব্যক্তিগত পৈত্তিক সম্পত্তি বুলি এটা ঘৰ মাতৃৰ মৃত্যুৰ পাছত সৰকাৰ দেৱে উত্তৰাধিকাৰী সূত্ৰে লাভ কৰিছিল আৰু সেয়াও এজন আত্মীয়ক দান কৰি একই নিস্বঃ জীৱন যাপন কৰা এক আদৰ্শ তেখেতে দেখুৱাইছে। ৱিকিপেডিয়াৰ তথ্য মতে তেখেতৰ নিৰ্বাচনী শপত নামাত ঘোষিত মতে বেংকতো মাত্ৰ বিশ হাজাৰতকৈ কম ধনহে তেখেতৰ জমা আছে। হাজাৰ লাখ কোটিৰ দুৰ্নীতিয়ে দেশৰ সংবাদ শিৰোনামা দখল কৰি থকা সময়ত এনে নিকা জননেতাৰ কাহিনী আৰু তেখেতৰ কৰ্মৰাজিৰ বিশ্লেষণ কৰাৰ দ্বায়িত্ব আহি পৰা যেন অনুভৱ হৈছে।\nতেখেতে এই সপ্তাহতে অসমৰ তেজপুৰত এখন দলীয় জনসভাত অংশ গ্ৰহণ কৰি ৰাইজক উদ্দেশ্যি বক্তব্য ৰাখিছিল। তেখেতৰ বক্তব্যত দাঙি ধৰা বিভিন্ন দিশবোৰে অসমৰ সৈতে তেনেই সৰু ৰাজ্যৰ ত্ৰিপুৰাৰ এক তুলনামূলক বিশ্লেষণৰ প্ৰতিৰূপ উজলি উঠিছে।\nকংগ্ৰেছৰ অপশাসনৰ ওৰ পেলাই ১৯৭৮ চনত ত্ৰিপুৰালৈ আহিছিল পৰিবৰ্তনৰ জোৱাৰ। তেতিয়াই চৰকাৰ গঠন কৰিছিল বাওঁপন্থী দল সমূহৰ সন্মিলিত চৰকাৰে। আৰু তেতিয়াৰ পৰাই ত্ৰিপুৰালৈ যেন আহিবলৈ ধৰিছিল বিকাশৰ ধাৰা। সেই বিকাশ আৰু নিকা ৰাজনীতিৰ ভেটিতে সপ্তম বাৰলৈ ত্ৰিপুৰাত বাওঁপন্থী চৰকাৰ এতিয়া লৈকে গঠিত হৈছে আৰু চতুৰ্থ বাৰৰ বাবে মানিক সৰকাৰে মুখ্যমন্ত্ৰীৰ দ্বায়িত্ব পালন কৰিছে। পশ্চিমবংগ, কেৰেলা আদিকে ধৰি বিভিন্ন ৰাজ্য বাওঁপন্থীৰ দুৰ্গ খহি পৰাৰ পাছতো কিন্তু ত্ৰিপুৰাত এই দুৰ্গ অক্ষত থকাটো অতিশয় মন কৰিবলগীয়া।\nমানিক সৰকাৰ দেৱে সিদিনা দেশত চলি থকা ব্যক্তিকেন্দ্ৰিক নেতৃত্বৰ প্ৰচাৰ প্ৰপাগাণ্ডা সম্পৰ্কত তেখেতৰ অভিমত তুলি ধৰিছে। তেখেতৰ মতে ৰাহুল গান্ধী, মনমোহন সিং, নৰেন্দ্ৰ মোদীৰ মাজত বিশেষ কোনো পাৰ্থক্য নাই। নৰেন্দ্ৰ মোদী দেশত গোষ্ঠীগত সংঘৰ্ষৰ ৰোল মডেল আৰু এইক্ষেত্ৰত তেখেত দেশৰ এক নম্বৰ হিৰো বুলিও তেখেতে উল্লেখ কৰিলে।\nঅসমত আন্দোলন, সংঘৰ্ষ, বন্ধ আদিৰ প্ৰকোপত ত্ৰাহি মধুসূধন দেখা জনতাক উদ্দেশ্যি তেখেতে ত্ৰিপুৰা আৰু অসমৰ আৰ্থ সামাজিক উন্নয়নৰ খতিয়ানৰ তুলনা কৰি তেখেতে অসমৰ পুতৌলগা ছবিৰ পৰিবৰ্তে ত্ৰিপুৰাত এতিয়া নাৰ্যপ্ৰাপ্য বিচাৰি অসমৰ দৰে আন্দোলন কৰিব লগা পৰিবেশ নাই বুলিও মন্তব্য কৰে। নাৰ্য প্ৰাপ্যৰ বাবে লাষ্টগেটকে ধৰি বিভিন্ন স্থান কঁপি থকা অসমত আন্দোলন নকৰিব লগীয়া পৰিবেশ আমি সঁচাই কল্পনা কৰিব পাৰোনে?\nঅসমৰ পথৰ দুয়োকাষে বিস্তীৰ্ণ অঞ্চল ছন পৰি থকা দেখি তেখেতে প্ৰকাশ কৰিলে উদ্বিগ্নতা। তাৰ বিপৰীতে তেওঁৰ ৰাজ্যত কৃষি, গড়কাপ্তানি, স্বাস্থ্য, শিক্ষাৰ অভূতপূৰ্ব উন্নয়নৰ কথা দোহাৰিলে । অসমত এম জি এনৰেগাৰ ধনৰ লুণ্ঠন হোৱাৰৰ দৰে ত্ৰিপুৰা চৰকাৰে কিন্তু এনে লুণ্ঠন চলাবলৈ সুযোগ দিয়া নাই বুলিও উল্লেখ কৰে।\nত্ৰিপুৰাত নিকাকৈ গ্ৰামাঞ্চলৰ পঞ্চায়ত ব্যৱস্থা শক্তিশালী কৰা হ'ল। অসমৰ পঞ্চায়তী শাসনৰ দৰে দুৰ্নীতিৰ বিকেন্দ্ৰীকৰণ বা দালালৰাজৰ নামান্তৰ কৰি নহয়। গ্ৰামাঞ্চলৰ প্ৰকৃত উন্নয়নৰ দিশেৰে পঞ্চায়ত ব্যৱস্থাক শক্তিশালী কৰা হৈছে। নগৰ পঞ্চায়তৰ যোগেদিও উন্নয়নৰ পথ প্ৰশস্ত কৰা হ'ল। ত্ৰিপুৰাত এতিয়া গাঁও-চহৰৰ কোনো পাৰ্থক্য নাই। চহৰৰ সমান্তৰাল ভাৱে গাঁৱৰ পথো অতি উন্নত। অসমৰ দৰে জৰাজীৰ্ণ পথ ত্ৰিপুৰাত নাই। তেখেতৰ বক্তব্যত যদি সত্যতা আছে, অসমীয়াই তেন্তে অসমৰ কংগ্ৰেছ চৰকাৰৰ সফলতাৰ জয়গানক নতুনকৈ বিশ্লেষণ কৰাৰ সঁচাই সময় আহিল।\nঅসমৰ বিদ্যুত খণ্ডৰ যি দুৰৱস্থা, তাৰে সুবিধা লৈ ৰাইজৰ মূৰত নদী-বান্ধ জাপি দিও দিওকৈ থকাৰ পৰিবেশ তাৰ বিপৰীতে ত্ৰিপুৰাত কি হৈছে সেই সম্পৰ্কেও তেখেতে উল্লেখ কৰিলে। অসমতহে বিদ্যুতৰ লুকাভাকু, তাৰ বিপৰীতে ত্ৰিপুৰাই নিজে উতপাদন কৰা বিদ্যুতেৰে নিজে স্বাৱলম্বী হোৱাৰ উপৰিও অসমৰ লগতে উত্তৰ পূৰ্বাঞ্চলৰৰ আন আন ৰাজ্যক বিক্ৰী কৰিছে, ৰাজহ সৃষ্টি কৰিছে বা লগতে পোহৰাই তোলাত অৰিহণাও যোগাইছে।\nদেশৰ ৰাষ্ট্ৰীয় শিক্ষানীতিৰ আধাৰত কলেজ-শিক্ষানুষ্ঠানক উচ্চ শিক্ষাৰ বাণিজ্য কৰিবলৈ উচতনি দিয়াৰ বিপৰীতে এতিয়াও ত্ৰিপুৰাত ত্ৰিপুৰা চৰকাৰে কলেজ পৰ্যন্ত বিনা-পইচাৰে পঢ়োৱাৰ ব্যৱস্থা কৰিছে । অসমৰ দৰে মধ্যাহ্ন ভোজনৰ নামত মাত্ৰ কেন্দ্ৰৰ ধনেৰে খিচিৰি খুৱাই পাল মৰা নাই। সপ্তাহত এদিন মাংস-পনীৰ আৰু মিঠাই খুওৱাৰো ব্যৱস্থা হৈছে। অসমৰ শিক্ষামন্ত্ৰীয়ে এই কথাবোৰলৈ কান দিবলৈ আহৰি পাবনে?\nস্বাস্থ্যখণ্ডৰ তুলনা কৰিলে তাতো আমূল পৰিবৰ্তন তেখেতে উল্লেখ কৰিছে। ত্ৰিপুৰাত ১০০জনৰ ভিতৰত ৯৭জনেই বিনামূলীয়া চিকিতসা লাভ কৰে। তাৰ বিপৰীতে অসমৰ কিমান শতাংশ মানুহে চৰকাৰী স্বাস্থ্য সেৱা লবলৈ মানসিক ভাৱে সাজু, আপুনিও এবাৰ নিজকে প্ৰশ্ন কৰক! চৰকাৰী চিকিতসাৰ উন্নীতকৰণৰ নামত জয়ঢোলবোৰৰ আচল ৰূপ সঁচাই জানো বিশ্লেষণ কৰাৰ প্ৰয়োজন অনুভৱ হোৱা নাই?\nসৰু-ৰাজ্য, গৰিব ৰাজ্য যদিও কিন্তু ত্ৰিপুৰাই গৰিব জনগণৰ কল্যাণৰ ক্ষেত্ৰত কৃপনালি কৰা নাই। কেন্দ্ৰীয় চৰকাৰেও এতিয়া ত্ৰিপুৰালৈ উন্নয়নৰ খতিয়ান দেখিয়েই চকু মেলি চাবলৈ বাধ্য হৈছে। আনকি আজি সাক্ষৰতাৰ ক্ষেত্ৰতো দেশৰ ভিতৰতে প্ৰথম স্থানত উপবিষ্ট হৈ আছে ত্ৰিপুৰা। তাত ৯৫% শতাংশ লোকেই সাক্ষৰ। বাকী পাঁচ শতাংশ নিৰক্ষৰ লোককো সাক্ষৰ কৰাৰ কামত চৰকাৰে মনোনিবেশ কৰি আছে।\nইপিনে জনগোষ্ঠীয় সমস্যাৰ ক্ষেত্ৰতো ত্ৰিপুৰাত বাওঁপন্থী চৰকাৰে কেতিয়াও সমস্যাৰৰ উদ্ভৱ হবলৈ দিয়া নাই। সাম্প্ৰদায়িক বা নৃ-গোষ্ঠীয় গোট সমূহৰ সমস্যাক সুন্দৰকৈ সমাধানৰ পথ দেখুওৱাৰ বাবে ত্ৰিপুৰাত শান্তি আৰু সম্প্ৰীতি অক্ষুন্ন হৈ আছে। অসমৰ দৰেই বিভিন্ন জাতি-জনগোষ্ঠীৰ বসতিস্থলী ত্ৰিপুৰাক কিন্তু আগ্নেয়গিৰি হবলৈ দিয়া হোৱা নাই। পিছে অসম সাম্প্ৰদায়িক সংঘৰ্ষৰ আগ্নেয়গিৰি স্বৰূপ বুলি টুলুঙা মন্তব্য কৰা অসমৰ মুখ্যমন্ত্ৰীয়ে হাজাৰ হাজাৰ লোকৰ তেজৰ চেকা, ঘৰ-জ্বলাৰ জুই দেখাৰ পাছতো চুবুৰীয়া এই ৰাজ্যত কি ব্যৱস্থাপনা চলিছে তাক চাবলৈ বিদেশ ভ্ৰমণৰ পৰাই আহৰি পাব পৰা নাই!\nসাম্প্ৰতিক পৰিবৰ্তিত ৰাজনৈতিক বতাহজাকক অনুধাৱন কৰি মানিক সৰকাৰে মত প্ৰকাশ কৰে যে দুৰ্নীতিগ্ৰস্ত আৰু দালালৰাজৰ পৃষ্ঠপোষক কংগ্ৰেছৰ বিৰুদ্ধে ঢৌ উঠিছে যদিও বিজেপিকো অসমৰ মানুহে বিচৰা নাই। এনে অৱস্থাত বাওঁপন্থী দলেহে সকলো জাতি-জনগোষ্টীক একত্ৰিত কৰি এক বিকল্প পথ দেখুৱাব পাৰিব আৰু এক নিকা সুশাসনৰ ভেটি ৰাইজক উপহাৰ দিব পাৰিব । তেখেতৰ মতে দেশত চৰকাৰ বা মন্ত্ৰীৰ মুখ সলনি হ'লেই নহয়, চৰকাৰৰ নীতি সলনি হব লাগিব। কংগ্ৰেছ আৰু বিজেপিৰ উপযুক্ত বিকল্পৰ সন্ধান ৰাইজেই কৰিব লাগিব।\nবিজেপিয়ে মুকলিকৈ হিন্দুত্ববাদ আৰু কংগ্ৰেছে গোপনে সাম্প্ৰদায়িকতাবাদ অব্যাহত ৰখাৰ কথা উল্লেখ কৰি তেখেত কয় যে অসমত ধৰ্মীয় সংখ্যলঘুপ্ৰধান অঞ্চলত সংখ্যালুসকলক আৰু হিন্দু বসতিপ্ৰধান অঞ্চলত হিন্দু সকলক কংগ্ৰেছে উচটনি যোগাই আহিছে। সেয়ে জাতি-ধৰ্মৰ বিভেদৰ ৰাজনীতি কৰা সকলক বিদায় দিয়াৰ চিন্তা ৰাইজে কৰাটো আজিৰ সময়ৰ এক আহ্বান স্বৰূপ।\nযি কি নহওক, মানিক সৰকাৰ দেৱৰ ব্যক্তিগত সততা আৰু সৰল জীৱন যাপনে যেনেকৈ দেশৰ বিৰোধী দলকো তেওঁক প্ৰশংসা কৰিবলৈ বাধ্য কৰিছে। সেইদৰে তেখেতৰ সুশাসনৰ উল্লেখে আমাকো তেখেতৰ শাসন ব্যৱস্থাক বিশ্লেষণ কৰাৰ প্ৰতি আগ্ৰহী কৰি তুলিছে। চুবুৰীয়া ৰাজ্যখনে যদি জাতি-জনগোষ্ঠী-সম্প্ৰদায়-সংখ্যালঘু গোষ্ঠী সমূহৰ আশা আকাংক্ষা শান্তিৰ পথেৰে সম্প্ৰীতিৰ বাণীৰে ব্যৱস্থাপনা কৰি ৰাজ্যখনক উন্নত এক ৰাজ্যলৈ উন্নীত কৰিব পাৰিছে।\nতেন্তে সেই ব্যৱস্থাৰ বিশ্লেষণ কৰি অসমতো এনে বিষবাষ্প সমূহ নোহোৱা কৰাৰ ব্যৱস্থা হব লাগে। পঞ্চায়তী ৰাজতো দুৰ্নীতি কি দৰে নাইকীয়া কৰিছে তাৰো অধ্যয়ন হব লাগে আৰু যোগাত্মক কথাবোৰ প্ৰতিবেশীজনৰ পৰা আহৰণ কৰি আমাৰ ৰাজ্যখনকো এক শান্তি-প্ৰগতিৰ থলী কৰি গঢ়ি তুলিব লাগে। আমাৰ বোধেৰে ত্ৰিপুৰা উত্তৰ-পূৱৰ ৰাজ্য সমূহৰ ৰাজনৈতিক নেতা, দল সংগঠন তথা সচেতন সকলো লোকৰ বাবেই এক সুশাসনৰ গৱেষণা বা অধ্যয়নৰ বিষয় হৈ উঠাৰ এক গভীৰ প্ৰয়োজনীয়তা আছে। একেধৰণৰ জনগাঁথনি, আন্তঃগাঁথনি, জলবায়ু, ভৌগোলিক অৱস্থিতি, প্ৰাকৃতিক সম্পদেৰে সমৃদ্ধ এই ৰাজ্য ৰ শাসন ব্যৱস্থা, এক ক্ষেত্ৰ ভিত্তিক সুক্ষ্ম অধ্যয়েন কৰিলে আমাৰ সমস্যাবোৰ সমাধানৰ বাট বিচৰাৰ বাবে এক আদৰ্শ বা পথপদৰ্শক ৰূপেও পৰিগণিত হোৱাৰ নিশ্চয়কৈ সম্ভাৱনা আছে।\nতোৰ লিখাটো পঢ়িলো,কিছুমান চিন্তাই(একান্তই ব্যক্তিগত) মনত দোলা দি গ'ল ।আম আদমি দলৰ উত্থানে বহু চিন্তাৰ খোৰাক দি গ'ল,কিন্তু একে সময়তে কংগ্রেছৰ সহায়ত চৰকাৰ গঠনৰ সিদ্ধান্তই বহুতকে আশাহত কৰিলে । সি যি কি নহওক তোৰ এই লিখা পঢ়ি অলপ কথা কবলৈ মন গ'ল ।আন্না হাজাৰেৰ আলম লৈ কেজৰিৱালে বহু কিবা কিবি কথাৰে এক চমক সৃষ্টি কৰিলে(পিচত তাৰ বিপৰীত কিছু কামকাজ দেখা গৈছে),কিন্তু তেনে চমক নেদেখুৱাকৈয়ে কিছু ৰাজনীতিবিদে নীৰৱে জনসাধাৰনৰ কাম কৰি গৈছে ।আমি কিন্তু তেনেলোকৰ বিষয়ে জানিবলৈ বা জনাবলৈ বিচৰাতকৈ কেজৰিৱালতহে বেছি গুৰুত্ব দিছো ।মানিক সৰকাৰ,পৱন চামলিং,মনোহৰ পাৰিকাৰ আদি এনে ব্যক্তি ।মই জনাত চিকিমেই ভাৰতৰ একমাত্র দেশ য'ত এজনো বিৰোধী বিধায়ক নাই, য'ত ব্যক্তিগত স্বার্থতকৈ সততাক আগস্থান দিয়া হয় আৰু এই সকলোবোৰ চামলিং দেৱৰ দৰে বিচক্ষণ আৰু সৎ নেতাৰ বাবে ।পাৰিকাৰ দেৱৰ কথা নকলোৱেই ।কিন্তু এইসকল নেতাক পাহৰি আমি কেৱল কেজৰিৱালৰ কথাই আলোচনা কৰো, কাৰণ এইসকল একোখন সৰু ৰাজ্যৰ নেতা,যাৰ ৰাষ্ট্রীয় প্রেক্ষাপটত কোনো গুৰুত্ত্ব নাই ।


আজিৰ সুখ দুখৰ বতৰা - অসমীয়াৰ সুখ-দুখ\nHome Unlabelled আজিৰ সুখ দুখৰ বতৰা\n১. বৰপেটাত গঢ়ি তুলিব লগীয়া "গুৰু মিলন ক্ষেত্ৰ" সাংস্কৃতিক প্ৰকল্পলৈ ড’নাৰ মন্ত্ৰালয়ে দিলে ৫কোটি টকাৰ অনুদানঃ কলাক্ষেত্ৰৰ আৰ্হিৰে এই ক্ষেত্ৰ গঢ়ি তোলাৰ বাবে লোৱা হৈছে প্ৰচেষ্টা ৷\n২. অনাগত অম্বুবাচী মেলা উপলক্ষে অসম পৰ্যটন বিকাশ নিগমৰ সহযোগত বিশ হাজাৰ তীৰ্থ যাত্ৰীয়ে কেম্প কৰিব পৰাকৈ ব্যৱ্স্থা কৰিছে জিলা প্ৰশাসনেঃ নিৰাপত্তাৰ বাবে লগোৱা হব ক্ল’জ চাৰ্কিট কেমেৰা, পৰিবহনৰ বাবে পঞ্চাশখনকৈ বাচৰ বিশেষ চলাচলৰ ব্যৱস্থা ৷\n৩. আজিৰ পৰা দিল্লীৰ আম্বেদকাৰ ষ্টেডিয়ামৰ ভাৰতীয় জাতীয় ফুটবল দলৰ অধিনায়ক সুনীল চেত্ৰীৰ তত্বাৱধানত নৱ-প্ৰতিভাক উজলাই তোলাৰ বাবে আৰম্ভ হব সাত দিনীয়া গ্ৰীষ্মকালীন প্ৰশিক্ষণ শিবিৰ৷\n৪. ড’নাৰ মন্ত্ৰালয়ে আঞ্চলিক এডভেঞ্চাৰ ইনষ্টিটিউট স্থাপন কৰিব মণিপুৰৰ চূড়াচান্দপুৰ জিলাৰ লামদানতঃ মনিপুৰ চৰকাৰে ৰাজ্যৰ প্ৰথম গৰাকী এভাৰেষ্ট বিজয়ী মহিলা আৰু দেশৰ আটাইতকৈ কম বয়সীয়া এভাৰেষ্ট বিজয়ীকে ধৰি মণিপুৰৰ আন আন সফল পৰ্বতাৰোহী সকলক ১০লাখকৈ টকাৰে কৰিলে পুৰষ্কৃত ৷\n৫. গুৱাহাটী মহানগৰৰ পৌৰ সভা নিৰ্বাচনলৈ সাজু প্ৰশাসন আৰু আৰক্ষীঃ ভোটকেন্দ্ৰত ক্ল’জ চাৰ্কিট কেমেৰা সংস্থাপনৰ কৰিছে ব্যৱস্থা ৷\n৬. বিশ্ববেংকৰ প্ৰায় ৪০০ মিলিয়ন ডলাৰ পুঁজিৰে মুখ্যমন্ত্ৰীয়ে উদ্বোধন কৰিলে অসম ৰাজ্যিক পথ প্ৰকল্পঃ ৫২৮ কিল’মিটাৰ ৰাজ্যিক পথৰ উন্নীতকৰণৰ বাবে লোৱা হৈছে এই প্ৰকল্প ৷\n৭. অৱশেষত এল’ অ চি কেলেংকাৰীৰ চাৰি অভিযুক্ত জেললৈ প্ৰেৰণৰ ৰায় দিলে ন্যায়ালয়ে ৷\n৮. অসম প্ৰদেশ মহিলা কংগ্ৰেছৰ নতুন সভানেত্ৰী ৰূপে নিযুক্তি লাভ কৰিলে জ্যেষ্ঠা নেত্ৰী মৃদুলা চহৰীয়াই ৷\n৯. অসমৰ পৰবৰ্তী মুখ্য সচিব ৰূপে নিযুক্তি লাভ কৰিলে বৰ্তমানৰ অতিৰিক্ত মুখ্য সচিব পি পি বাৰ্মাইঃ ১জুলাইৰ পৰা গ্ৰহণ কৰিব দ্বায়িত্ব ৷\n১০. সুন্দৰ সাধক অনন্তৰাম দাস বঁটা ২০১৩ ওদালগুৰি জিলাৰ উপায়ুক্ত থানেশ্বৰ মালাকাৰলৈঃ শলাগনীয় সাহিত্য আৰু সামাজিক কৰ্মৰাজিৰ স্বীকৃতি প্ৰদানৰ অৰ্থেই এই বঁটাৰ বাবে নিৰ্বাচিত কৰা বুলি ন্যাসৰক্ষী সমিতিয়ে জনাইছে ৷\n১১. ঢেকীয়াজুলিত প্ৰচণ্ড গৰমৰ পৰা সকাহ দিবলৈ ষ্টেট বেংকৰ মিছামৰা শাখাই ধনখনা মধ্য ইংৰাজী বিদ্যালয়ত ১০খনকৈ চিলিং ফেন সংস্থাপনেৰে ল’লে প্ৰশংসনীয় পদক্ষেপ ৷\n১. এইচ আই ভি ৰোগ সংক্ৰমিত তেজ সম্পৰ্কে মঙলদৈত ৰাজহুৱা প্ৰতিবাদত স্তব্ধ জনজীৱন, পথ অৱৰোধ, উত্তেজনাৰে পৰিস্থিতিৰ অৱনতি ৷\n২. ব্লাড বেংকত এইচ আই ভি সন্দৰ্ভত এইবাৰ মানৱ অধিকাৰ আয়োগত গোচৰ তৰিলে সদৌ অসম ছাত্ৰ সন্থাই ৷\n৩. নিৰ্বাচনী আচৰণ বিধি ভংগৰে নতুন আঁচনি, তথা কাম কাজ চলালে পৌৰ নিগমৰ প্ৰাৰ্থীয়েঃ নিৰ্বাচনী আয়োগৰ নিৰ্দেশনালৈ বুঢ়া আঙুলি প্ৰদৰ্শনৰ উঠিল অভিযোগ ৷\n৪. আৰক্ষী, বন বিষয়াক মেনেজ কৰি গুৱাহাটীত ৰমৰমীয়াকৈ চলিছে চোৰাং কাঠৰ বেহাঃ ২০-২৫হাজাৰকৈ দি লখৰাৰ তালাচী চকীৰে পাৰ হয় কাঠ ৷\n৫. পুনৰ প্ৰতি লিটাৰত দুটকাকৈ মূল্য বৃদ্ধি হ’ল পেট্ৰলৰ ৷\n৬. মংগলদৈৰ ব্লাড বেংকৰ ঘটনাৰ পৃথকে পৃথকে তদন্ত ঘোষণা, স্বাস্থ্য বিভাগ আৰু মুখ্যমন্ত্ৰীৰ ৷\n৭. ধেমাজিত পথ দুৰ্ঘটনাত নিহত হ’ল অৰুণাচলৰ প্ৰাক্তন কৃষিমন্ত্ৰী ৷\n৮. কলিয়াবৰত শিশুক যৌন নিৰ্যাতনঃ গণ প্ৰহাৰত প্ৰাণ গ’ল অভিযুক্তৰ ৷\n৯. গৰমৰ মাজতে অঘটনঃ খাদ্যত বিষক্ৰিয়া হৈ ১২ গৰাকীকৈ ছাত্ৰী অসুস্থ হ’ল লখিমপুৰৰ চান্দমাৰীস্থ এখন বিদ্যালয়ত৷\n১০. ২০জুনৰ পাছত শেষ বাৰৰ বাবে আক্ৰাছুৱে মুখ্যমন্ত্ৰীক প্ৰদান কৰিব চৰম পত্ৰঃ কোঁচ ৰাজবংশীৰ দীৰ্ঘদিনীয়া সমস্যাৰ সন্মানজনক সমাধান দাবী কৰিলে বিশ্বজিৎ ৰায়ে ৷\nvisit www.northeastpost.in to get the real essence of North East India


ধাতু - অসমীয়া ৱিকিপিডিয়া\nধাতু (ইংৰাজী: Metal) হৈছে খুব দ্ৰুত গতিত আয়ন সৃষ্টি কৰিব পৰা কিছুমান মৌলিক পদাৰ্থ। ধাতুৰ ৰাসায়নিক বন্ধনক ধাতব বন্ধন বোলে।\n1 সংকৰ ধাতু\n2.1 মৌলিক ধাতু\n2.2 মূল্যবান ধাতু\n2.3 গধুৰ ধাতু\nসংকৰ ধাতুসম্পাদনা কৰক\nসংকৰ ধাতু হ’ল দুই বা ততোধিক উপাদানৰ মিশ্ৰণ, যাৰ মূল উপাদান হ’ল ধাতু। বেছিভাগ বিশুদ্ধ ধাতু কোমল, ভংগুৰ বা ব্যৱহাৰিক কাৰ্যৰ বাবে ৰাসায়নিকভাৱে প্ৰতিক্ৰিয়াশীল। সংকৰ ধাতু গঠনৰ মুখ্য উদ্দেশ্য হ’ল ধাতুটিক কম ভঙ্গুৰ আৰু কঠিন আৰু ক্ষয় প্ৰতিৰোধক, বা আৰু ৰঙীণ বা উজ্জ্বল কৰি তোলা। বৰ্তমান ব্যৱহৃত সকলো সংকৰ ধাতুৰ ভিতৰত লোৰ সংকৰৰ (তীখা, নিস্কলংক তীখা, সংকৰ তীখা) পৰিমাণ আৰু বাণিজ্যিক মান উভয় দিশৰ পৰা বেছি।\nমৌলিক ধাতুসম্পাদনা কৰক\nৰসায়ন বিজ্ঞানত মৌলিক ধাতু বুলিলে সেইবোৰ ধাতুক বুজায় যিবোৰ সহজে জাৰিত বা ভাঙিব পৰা যায় আৰু হাইড্ৰোক্ল'ৰিক এচিডৰ সৈতে বিক্ৰিয়া ঘটি ধাতৱ ক্ল'ৰাইড আৰু হাইড্ৰ'জেন গঠন কৰিব পাৰে। উদাহৰণ স্বৰূপে - লো, নিকেল, তাম আৰু দস্তা আদি।\nমূল্যবান ধাতুসম্পাদনা কৰক\nমূল্যবান ধাতু হ’ল বিৰল ধাতৱ ৰাসায়নিক উপাদান, যাৰ উচ্চ আৰ্থিক মূল্য আছে।\nগধুৰ ধাতুসম্পাদনা কৰক\nগধুৰ ধাতু হ’ল তুলনামূলকভাৱে গাঢ় ধাতু।ধাতুৰ ইয়াতকৈও অধিক সুনিৰ্দিষ্ট সংজ্ঞাৰ প্ৰস্তাৱ কৰা হৈছিল, কিন্তু কোনোটোৱেই সৰ্বজনীনভাৱে গৃহীত হোৱা নাই।\n↑ Walther, John V. (2013-02-15). Earth's Natural Resources. Jones & Bartlett Publishers. ISBN 9781449632342. https://books.google.com/books?id=dWMqaOTqSqcC&pg=PA203&dq=A+precious+metal+rare+metal+of+high+economic+value&hl=en&sa=X&ved=0ahUKEwj444Tq8szUAhVC1GMKHQypBMsQ6AEIIjAA#v=onepage&q=A%20precious%20metal%20rare%20metal%20of%20high%20economic%20value&f=false.\n↑ Metal contamination. Editions Quae. 2006. ISBN 9782759200115. https://books.google.com/books?id=GXYT3JKBm9EC&pg=PA3&dq=%C2%A0%C2%A0A+heavy+metal+is+any+relatively+dense+metal+or+metalloid&hl=en&sa=X&ved=0ahUKEwis9MyO88zUAhVS-GMKHdW4BpoQ6AEIMjAD#v=onepage&q=%C2%A0%C2%A0A%20heavy%20metal%20is%20any%20relatively%20dense%20metal%20or%20metalloid&f=false.\nমুক্ত অভিধান ৱিক্সনেৰীত ধাতু শব্দৰ অৰ্থ চাওক।\nৱিকিমিডিয়া কমন্সত Metals সম্পৰ্কীয় মিডিয়া ফাইল।\nMetal সম্পৰ্কে লিখা তথ্য এনচাইক্লপেডিয়া ব্ৰিটেনিকাত পঢ়ক\n"https://as.wikipedia.org/w/index.php?title=ধাতু&oldid=237161"ৰ পৰা অনা হৈছে\nশেষ সম্পাদনা কৰা হৈছে 10 June 2020 তাৰিখে 02:36 বজাত\nএই পৃষ্ঠাখন ১০ জুন, ২০২০ তাৰিখে ০৮:০৬ বজাত অন্তিম সংশোধন কৰা হৈছিল।


পলকতে সুখ-দুখৰ বতৰাঃ ২৪জুলাই - অসমীয়াৰ সুখ-দুখ\nHome goodnews ভাল খবৰ পলকতে সুখ-দুখৰ বতৰাঃ ২৪জুলাই\nxukhdukh.com July 24, 2015 goodnews, ভাল খবৰ,\n১. ডিজিটেল ইণ্ডিয়া অভিযানৰ অংশ হিচাবে ভাৰতীয় সেনাই জুনিয়ৰ কমিচন অফিচাৰকে ধৰি অন্যান্য নিযুক্তিৰ বাবে নিজৰ ৱেবচাইট www.joinindianarmy.nic.in ক ন-ৰূপত সজাই তুলিছে। ১জুলাইৰ পৰা এই ৱেবচাইটত ৰেজিষ্ট্ৰেচন কৰিহে নিযুক্তি মেলাবোৰত অংশ লব পাৰিব। তামুলপুৰ কলেজত অহা ১৫-২৪ অক্টোবৰলৈ হব লগা নিযুক্তি মেলাৰ বাবে ১৫আগষ্টৰ পৰা ৩০ছেপ্তেম্বৰলৈ অনলাইনত নাম পঞ্জীয়ন কৰিবলৈকো আগ্ৰহী সকলক আহ্বান জনাইছে।\n২. কেন্দ্ৰই উত্তৰ-পূৱৰ প্ৰকল্প সমূহৰ বাবে নীতি নিয়মত কঠোৰতা অনা বুলি জানিব পৰা গৈছে। গ্লবেল পজিচনিঙ চিষ্টেমৰ ব্যৱহাৰ কৰি প্ৰকল্পসমূহৰ অগ্ৰাধিকাৰ ভিত্তিত ঠিক কৰা আৰু ৰূপায়ণত ৰৈ যোৱা ক্ৰুটি কমোৱাৰ বাবে পদক্ষেপ লবলৈকো কেন্দ্ৰীয় চৰকাৰে নিৰ্দেশনা জাৰি কৰিছে।\n৩. ভাৰত-ম্যানমাৰ সীমান্তত সুৰক্ষা সম্পৰ্কীয় বিষয়টো অগ্ৰাধিকাৰ দিছে প্ৰধানমন্ত্ৰীয়ে। আন্তঃৰাষ্ট্ৰীয় সীমাৰ বিভিন্ন সমস্যা আৰু ভাবুকি অধ্যয়নৰ বাবে প্ৰধানমন্ত্ৰীয়ে গঠন কৰি দিয়া বিশেষ টাস্ক ফৰ্চে অতি সোনকালেই এই বিষয়ত প্ৰতিবেদন দাখিল কৰিব।\n৪. অসমত বতৰ ভিত্তিত কৃষি বীমাৰ বাবে অস চৰকাৰে এইচ.ডিএফ.চি আৰগো কোম্পানীক কৰ্তৃত্ব প্ৰদান কৰিছে। শালি খেতি, মৰাপাট, মাটিমাহ, আদা, ভেণ্ডি আদিৰ খেতিৰ বাবে বীমা কৰিবৰ বাবে কৃষকে সুবিধা লাভ কৰিব। বেয়া বতৰৰ বাবে কৃষকৰ খেতি নষ্ট হ’লে এই বীমাৰ যোগেদি ক্ষতিপূৰণ লাভ কৰিবলৈ সক্ষম হব।\n৫. বন্যপ্ৰাণী সংৰক্ষণৰ ক্ষেত্ৰত ঐতিহাসিক ৰায় প্ৰদান কৰে দৰঙ জিলা আৰু সত্ৰ ন্যায়াধীশ গৌতম বৰুৱাই। দুগৰাকী চোৰাঙ চিকাৰীক দুবছৰৰৈ সশ্ৰম কাৰাদণ্ডৰ লগতে পঁশিচ হাজাৰকৈ টকাৰ কাৰাদণ্ড বিহি দৃষ্টান্তমূলক শাস্তি প্ৰদান কৰাৰ সুখবৰো প্ৰকাশ পাইছে।\n৬. অসম চৰকাৰৰ দৃষ্টিহীন চাকৰিয়ালক প্ৰফেচনেল টেক্সৰ পৰা ৰেহাই ঘোষণা কৰিলে মুখ্যমন্ত্ৰীয়ে। লগতে হাউচিঙৰ কোটা, চাকৰিত প্ৰমোচন দিশত পদক্ষেপ লোৱাৰ প্ৰতিশ্ৰুতি দিয়াৰ লগতে গুৱাহাটী, নগাঁও আৰু যোৰহাটৰ অন্ধ বিদ্যালয়ক উচ্চতৰ মাধ্যমিক পৰ্যন্ত উন্নীতকৰণৰ আশ্বাসো সজাঁতি দলক প্ৰদান কৰে মুখ্যমন্ত্ৰীয়ে।\n৭. অহা ২৮জুলাইত কবি হীৰেন ভট্টাচাৰ্যৰ ওপজা দিনত হীৰেন ভট্টাচাৰ্য ন্যাসে ৰবীন্দ্ৰ ভৱনত আয়োজন কৰিছে এক সংগীতানুষ্ঠানৰ। কবিগৰাকীৰ কবিতাৰে “ধান হালধীয়া ৰ’দ” নামৰ এখনি শ্ৰব্য সঁফুৰাও সিদিনা উন্মোচন কৰা হব।\n৮. যোৱা বুধবাৰে গুৱাহাটীত প্ৰেছ ক্লাৱত “ছুপাৰহিট ছং অৱ মিঃ ৰাজকুমাৰ” শীৰ্ষক এখনি শ্ৰব্য সঁফুৰা উন্মোচিত হয়। উন্মোচনীত অংশ লয় আসাম টকচ চেনেলৰ মুখ্য সম্পাদক অতনু ভূঞাই।\n৯. অসম সাহিত্য সভাৰ নগাঁও জিলা কুঁহি উপ-সমিতিৰ উদ্যোগত নগাঁৱৰ কমলাদেৱী তোদী স্মৃতি ভৱনত আয়োজিত হৈছে সোণসেৰীয়া পুৰণি গীত, আবৃত্তি আৰু নৃত্যৰ এটি কৰ্মশালাৰ। এই কৰ্মশালাৰ লগতে চিত্ৰাংকন আৰু আবৃত্তিৰ এলানি প্ৰতিযোগিতাও অনুষ্ঠিত হব। সাহিত্য সভাৰ এই ইতিবাচক পদক্ষেপক সচেতন মহলে প্ৰশংসা কৰিছে।\n১০. আজি ছবিগৃহত মুক্তি লাভ কৰিছে অসমীয়া ছবি পৰিচালক বিশ্বজিত বৰাৰ বলিউডৰ পৰা নিৰ্মিত হিন্দী চিনেমা “এইছা য়ে জাহা”ই। ইউফ’ৰিয়া বেণ্ডৰ বাবে খ্যাত ডাঃ পলাশ সেনে নামভূমিকাত অভিনয় কৰা ছবিখনে ইতিমধ্যেই কেইবাখনো আন্তঃৰাষ্ট্ৰীয় চলচ্চিত্ৰ মহোতসৱত প্ৰশংসা বুটলিবলৈ সক্ষম হৈছে।\nBy xukhdukh.com on July 24, 2015


ADEL Arnica Mont Dilution in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nADEL Arnica Mont Dilution ৰ মূল্য আৰু পেকৰ চাইজ - ADEL Arnica Mont Dilution Price and Pack Size in Assamese\nADEL Arnica Mont Dilution की जानकारी\nADEL Arnica Mont Dilution ৰ পালি আৰু সেয়া কেনেদৰে ল'ব- ADEL Arnica Mont Dilution Dosage & How to Take in Assamese\nADEL Arnica Mont Dilution-ৰ উপাদানসমূহ- ADEL Arnica Mont Dilution Active Ingredients in Assamese\nADEL Arnica Mont Dilution সংক্ৰান্ত সতৰ্কতাবাণীসমূহ- ADEL Arnica Mont Dilution Related Warnings in Assamese\nADEL Arnica Mont Dilution ৰ বিষয়ে সততে সোধা প্ৰশ্নসমূহ- Frequently asked Questions about ADEL Arnica Mont Dilution in Assamese\nখাদ্য আৰু মদৰ সৈতে ADEL Arnica Mont Dilution ক্ৰিয়া-প্ৰতিক্ৰিয়া- ADEL Arnica Mont Dilution Interactions with Food and Alcohol in Assamese\nADEL Arnica Mont Dilution ৰ পালি আৰু সেয়া কেনেদৰে ল'ব - ADEL Arnica Mont Dilution Dosage & How to Take in Assamese\nADEL Arnica Mont Dilution-ৰ উপাদানসমূহ - ADEL Arnica Mont Dilution Active Ingredients in Assamese\nADEL Arnica Mont Dilution সংক্ৰান্ত সতৰ্কতাবাণীসমূহ - ADEL Arnica Mont Dilution Related Warnings in Assamese\nADEL Arnica Mont Dilution-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nADEL Arnica Mont Dilution-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nবৃক্কত ADEL Arnica Mont Dilution কি প্ৰভাৱ দেখা গৈছে?\nযকৃতত ADEL Arnica Mont Dilution কি প্ৰভাৱ দেখা গৈছে?\nহৃদযন্ত্ৰৰ ক্ষেত্ৰত ADEL Arnica Mont Dilution ৰ কি প্ৰভাৱ দেখা গৈছে?\nADEL Arnica Mont Dilution ৰ বিষয়ে সততে সোধা প্ৰশ্নসমূহ - Frequently asked Questions about ADEL Arnica Mont Dilution in Assamese\nএই ADEL Arnica Mont Dilution-এ অভ্য়াস বা নিচাৰ সৃষ্টি কৰে নেকি?\nখাদ্য আৰু মদৰ সৈতে ADEL Arnica Mont Dilution ক্ৰিয়া-প্ৰতিক্ৰিয়া - ADEL Arnica Mont Dilution Interactions with Food and Alcohol in Assamese\nখাদ্য আৰু ADEL Arnica Mont Dilutionৰ ক্ৰিয়া-প্ৰতিক্ৰিয়া\nমদ আৰু ADEL Arnica Mont Dilutionৰ মাজৰ প্ৰতিক্ৰিয়া\nADEL Arnica Mont Dilution ৰ অনুকল্প - Substitutes for ADEL Arnica Mont Dilution in Assamese\nআপুনি বা আপোনাৰ পৰিয়ালৰ কোনোবাই ADEL Arnica Mont Dilution লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা ADEL Arnica Mont Dilution ব্যৱহাৰ কৰিছিল নেকি?\nআপুনি কিমান পৰিমাণে ADEL Arnica Mont Dilution সেৱন কৰিছিল?\nআপুনি ADEL Arnica Mont Dilution ভোজন কৰাৰ আগত নে পাছত সেৱন কৰিছিল?\nআপুনি কোন সময়ত ADEL Arnica Mont Dilution সেৱন কৰে?


ক্ৰীড়া আৰু সমাজ সেৱাৰে বিশ্বজয় কৰা জেকি জয়নাৰ : অলিম্পিয়ানৰ নজনা কথা - Olympia Sports\nHomeNewsক্ৰীড়া আৰু সমাজ সেৱাৰে বিশ্বজয় কৰা জেকি জয়নাৰ : অলিম্পিয়ানৰ নজনা কথা\nক্ৰীড়া আৰু সমাজ সেৱাৰে বিশ্বজয় কৰা জেকি জয়নাৰ : অলিম্পিয়ানৰ নজনা কথা\nসমাগত অলিম্পিক। বিশ্ব ক্ৰীড়া সমাৰোহখনত জিলিকি উঠিব বিশ্বৰ অনেক ক্ৰীড়া প্ৰতিভা। বিশ্বজয়ৰ জড়িয়তে নিজ নিজ দেশলৈ গৌৰৱ কঢ়িয়াই অনাৰ উপৰিও নিজৰ বাবে কাললৈ আৰ্জিব খ্যাতি। অলিম্পিকৰ ইতিহাসত সোণালী আখৰেৰে লিখা থাকিব এইসকল ক্ৰীড়া বিদৰ সাফল্যৰ গাঁথা। কিন্তু বিশ্বৰ জনগণৰ কণ্ঠত চিৰ দিনৰ বাবে এওঁলোকৰ নাম ৰ’বনে? তেওঁলোকে লাভ কৰা সফলতাৰ বাবে বিশ্বৰ জনগণে কিমান দিনলৈ মনত ৰাখিব তেওঁলোকক? অৱশ্যে হাজাৰৰ মাজত এজন-দুজন ব্যতিক্ৰম হৈ ৰোৱাৰ উদাহৰণ নথকা নহয়। উছেইন ব’ল্ট, মাইকেল ফ্লেপছ আদি এনে ব্যতিক্ৰমী অলিম্পিয়ান। কিন্তু ব’ল্ট, ফ্লেপছৰ দৰে সকলোকে বিশ্ব‌ই মনত ৰাখিছেনে?\nআজি আপোনালোকৰ মাজলৈ এনে এগৰাকী সফল অলিম্পিয়ানৰ বিষয়ে লৈ আহিছোঁ যাক বিশ্ব‌ই তেওঁৰ অলিম্পিকত লাভ কৰা সফলতাৰ বাবে মনত ৰখাৰ উপৰিও অসহায় জনৰ প্ৰতি দেখুওৱা সহানুভূতিৰ বাবেও বিশ্ব‌ই সন্মানেৰে তেওঁৰ নাম উচ্চাৰণ কৰে। জেকি জয়নাৰ কৰছি…আমেৰিকৰা এগৰাকী সফল এথলিট। বিংশ শতিকাৰ আমেৰিকাৰ আটাইতকৈ মহান এথলিট বুলি Sports Illustrated মেগাজিনে স্বীকৃতি প্ৰদান কৰিছে। আমেৰিকাৰ হৈ মুঠ চাৰিবাৰ অলিম্পিকত অংশগ্ৰহণ কৰি লাভ কৰিছে ছটা পদক। যাৰ বাবে তেওঁক আমেৰিকাৰ হেপ্টাথলন সকলোতকৈ সফল এথলিট বুলি কোৱা হয়।\n১৯৮৪ চনত পোন প্ৰথমবাৰৰ বাবে আমেৰিকাক প্ৰতিনিধিত্ব কৰি জেকি জয়নাৰে অলিম্পিকত অংশগ্ৰহণ কৰে। লছ এঞ্জেলেছত অনুষ্ঠিত হোৱা সেই অলিম্পিকৰ হেপ্টাথলন ইভেণ্টত তেওঁ ৰূপৰ পদক লাভ কৰে। ইয়াৰ পিছত ১৯৮৬ চনত তেওঁ গঢ়ি তোলে এক ৰেকৰ্ড। হেপ্টাথলনত ৭০০০ প‌ইণ্ট অৰ্জন কৰা প্ৰথমগৰাকী এথলিট ৰূপে পৰিগণিত হয় জেকি। ১৯৮৪ চনৰ চিউল অলিম্পিকত তেওঁ পুনৰ দেশক প্ৰতিনিধিত্ব কৰি হেপ্টাথলনৰ উপৰিও দীঘল জাম্পত স্বৰ্ণ পদক দখল কৰে। সেইবাৰ তেওঁ হেপ্টাথলনত ৭২৯১ প‌ইণ্ট অৰ্জন কৰি অলিম্পিক ৰেকৰ্ড সৃষ্টি কৰে যি আজিও বৰ্তী আছে। ইয়াৰ উপৰিও সেইবাৰ তেওঁ দীঘল জাম্পত স্বৰ্ণ পদক লাভ কৰা প্ৰথমগৰাকী আমেৰিকান মহিলা ৰূপে পৰিগণিত হয়।\nএইদৰে অলিম্পিকত ইতিহাস সৃষ্টি কৰি দেশলৈ গৌৰৱ কঢ়িওৱাৰ উপৰিও কাললৈ খ্যাতি অৰ্জন কৰা জেকি জয়নাৰে ক্ৰীড়া ক্ষেত্ৰ এৰি মানৱ সেৱাত নিজকে নিয়োগ কৰে। সমাজৰ পিছপৰা শ্ৰেণীৰ লোকসলকৰ প্ৰতি থকা তেওঁৰ আন্তৰিকতা আৰু সহায়ৰ মনোভাৱৰ বাবে পুনৰ বিশ্ববাসীৰ দৃষ্টি আকৰ্ষণ কৰে।\n১৯৮৮ চনত জেকি জয়নাৰে নিজৰ নামত এক ফাউণ্ডেছন গঢ়ি তোলে। যাৰ জড়িয়তে তেওঁ আমেৰিকাৰ অসহায়, দৰিদ্ৰ লোকসকলৰ বাবে কাম কৰিবলৈ আৰম্ভ কৰে। তেওঁ আমেৰিকাৰ অসহায়, দৰিদ্ৰজনক আন নাগৰিকৰ দৰে উপযুক্ত সুযোগ, সুবিধা প্ৰদান কৰিবলৈ আগবঢ়াই আহে। ১৯৮৮ চনৰ পৰা তেওঁ সেই কাম কৰি বিশ্বৰ দৃষ্টি আকৰ্ষণ কৰাৰ লগতে প্ৰশংসা বুটলিবলৈ সক্ষম হৈছিল।\n২০০৭ চনত জেকি জয়নাৰে কিম্বদন্তী বক্সাৰ মহম্মদ আলী, টেনিছ খেলুৱৈ আন্দ্ৰে’ আগাছি, ৰ’দ ৰেচিং চাইক্লিষ্ট লেনছ্ আমষ্ট্ৰ’ঙ্গ আদি মহান ক্ৰীড়াবিদৰ লগত লগ লাগি ‘এথলিটছ ফৰ হ’প’ ফাউণ্ডেছন গঢ়ি তুলিছিল। এই ফাউণ্ডেছনৰ জড়িয়তে দৰিদ্ৰ প্ৰতিভাৱান খেলুৱৈক উপযুক্ত সুযোগ, সুবিধা দি এজন সফল খেলুৱৈ হিচাপে গঢ় দিয়াৰ কাম আৰম্ভ কৰে।\nইয়াৰ উপৰিও জেকি জয়নাৰে ২০১৬ চনত আৰম্ভ কৰে ইণ্টাৰনেটত এচেনচিয়েল প্ৰ’গ্ৰেম। এই প্ৰ’গ্ৰেমৰ জড়িয়তে এমাহৰ বাবে আমেৰিকাৰ দৰিদ্ৰ লোকক ৯.৯৫ ডলাৰত লেপটপ আৰু হাইস্পীড ইণ্টাৰনেট সেৱা প্ৰদান কৰে। ২০১৬ চনৰ পৰা বৰ্তমানলৈকে ৪০ লাখ দৰিদ্ৰ আমেৰিকানে এই প্ৰ’গ্ৰেমৰ সুবিধা উপভোগ কৰিছে।\nনিজৰ ক্ৰীড়া প্ৰতিভা আৰু দক্ষতাৰে এসময়ত বিশ্ব ক্ৰীড়া সমাৰোহত আমেৰিকাৰ পতাকা উৰুৱাবলৈ সক্ষম হোৱা জেকি জয়নাৰে নিজৰ সামাজিক কাম কাজৰ জড়িয়তেও আমেৰিকাবাসীক তেওঁকলৈ গৌৰৱ কৰিব পৰা এক পৰ্যায়ত উপনীত কৰাইছে।\nPrevious articleৰাজস্থান ৰয়েলছ একাডেমীৰ সহযোগত অসমত ফিটনেছ, নিউট্ৰিছন এণ্ড মেন্টেল ট্ৰেইনিং কেম্প\nNext articleসদৌ অসম ক্রীড়া সাংবাদিক সন্থাৰ উদ্যোগত ক্রীড়া বিষয়ক গ্ৰন্থাগাৰ\nসাহিত্য সভাৰ উদ্যোগত আলোচনা সভা\nধোনীৰ যিদিনা খং উঠিছিল…. স্মৃতি ৰোমন্থন কুলদ্বীপ যাদৱৰ\nনিজকে সুস্থা কৰি ৰাখাটো পাণ্ডিয়াৰ বাবে অধিক প্ৰত্যাহ্বান


ভাৰতত ১.২৫ লাখ এটিএমত চাইবাৰ আক্ৰমণ! | News Next One\nভাৰতত ১.২৫ লাখ এটিএমত চাইবাৰ আক্ৰমণ!\nডিজিটেল ডেস্কঃ শেহতীয়াকৈ সক্ৰিয় হৈ পৰা চাইবাৰ আক্ৰমণকাৰীৰ চকু এইবাৰ ভাৰতৰ পুৰণিকলীয়া এটিএম চিষ্টেমৰ ওপৰতো পৰিব পাৰে। এনেকুৱাই এক আশংকা ব্যক্ত কৰিছে চাইবাৰ বিশেষজ্ঞসকলে।\nভাৰতত ৬০ শতাংশ এটিএমেই আক্ৰমণৰ বলি হ’ব পাৰে। অৰ্থাৎ প্ৰায় ১.২৫ লাখ এটিএম সম্প্ৰতি হাই ৰিস্কত আছে। উল্লেখ্য যে ভাৰতত প্ৰায়ভাগ এটিএমেই উইণ্ড’জ এক্সপিত চলে।\nএনে পুৰণিকলীয়া চিষ্টেমত আক্ৰমণ কৰাটো সহজ বুলি বিশেষজ্ঞই মত প্ৰকাশ কৰিছে। শুকুৰবাৰৰ আক্ৰমণৰ পিছত মাইক্ৰছফটে এটা ব্লগত কৈছে যে যিসকলে উইণ্ড’জ ৮, উইণ্ড’জ এক্সপি আৰু উইণ্ড’জ ২০০৩ ব্যৱহাৰ কৰি আছে, তেওঁলোক সতৰ্ক হৈ থকাটো প্ৰয়োজন।


কেশদা মহন্ত - অসমীয়া ৱিকিপিডিয়া\n১৭ ছেপ্টেম্বৰ, ১৯৩৯\n২৬ মাৰ্চ, ২০১৮ (৭৮ বছৰ)\nঅসমীয়া ৰামায়ণী সাহিত্য: কথাবস্তুৰ আঁতিগুৰি\nসাহিত্য অকাডেমি বঁটা (২০১০)\nকেশদা মহন্ত (১৭ ছেপ্টেম্বৰ, ১৯৩৭ – ২৬ মাৰ্চ, ২০১৮) এগৰাকী অসমীয়া লেখিকা, গৱেষক আৰু সমালোচক। তেখেতৰ ৰচনা অসমীয়া ৰামায়ণী সাহিত্য: কথাবস্তুৰ আঁতিগুৰিৰ বাবে তেখেতে ২০১০ চনৰ সাহিত্য অকাডেমি বঁটা লাভ কৰিছিল। অসমীয়া, সংস্কৃত আৰু হিন্দী ভাষাত সমান ব্যুৎপত্তিৰে লিখিব পৰা কেশদা মহন্তক মুখ্যতঃ এগৰাকী সমালোচক আৰু ৰচনাকাৰ।\nতেখেতৰ কেইবাখনো ৰচনাকৃতি "পাঞ্চজন্য", "হিন্দু বিশ্ব পৰিষদ পত্ৰিকা" (পাটনা), "ৰাষ্ট্ৰ সেৱক" (গুৱাহাটী) আদি পত্ৰিকাত প্ৰকাশিত। তেখেতৰ ৰচনাসমূহ গম্ভীৰ আৰু গৱেষণা আধাৰিত। তেখেতৰ অনুবাদ গ্ৰন্থ "ৰামচৰিত মানস" তেখেতৰ স্বামী বাপচন্দ্ৰ মহন্তৰ লগত যুটিয়াভাৱে বিৰচিত। দীৰ্ঘদিনীয়া ৰোগত ভুগি থাকি ২০১৮ চনৰ ২৬ মাৰ্চত যোৰহাটত তেখেতে মৃত্যুবৰণ কৰে।\n১৯৩৯ চনৰ ১৭ ছেপ্টেম্বৰত যোৰহাটৰ কৰঙাৰ তেলপানী সত্ৰত কেশদা মহন্তই জন্মগ্ৰহণ কৰে। তেখেতৰ পিতৃ আছিল অধিবক্তা আৰু সাংবাদিক মোহন চন্দ্ৰ মহন্ত আৰু মাতৃ দীনপ্ৰভা মহন্ত। কৰঙাৰ ৫ নং কাটনী নিম্ন প্ৰাথমিক বিদ্যালয়ত শিক্ষাৰ পাতনি মেলা মহন্তই ১৯৫৬ চনত যোৰহাট চৰকাৰী উচ্চ মাধ্যমিক বালিকা বিদ্যালয়ৰ পৰা সুখ্যাতিৰে মেট্ৰিক পৰীক্ষাত উত্তীৰ্ণ হয়।\nদশম শ্ৰেণীত পঢ়ি থাকোঁতেই ১৯৫৫ চনত যোৰহাট চৰকাৰী উচ্চতৰ মাধ্যমিক বালক বিদ্যালয়ৰ শিক্ষক বাপচন্দ্ৰ মহন্তৰ লগত তেখেতৰ বিবাহ সম্পন্ন হয়। ১৯৫৮ চনত জগন্নাথ বৰুৱা মহাবিদ্যালয়ৰ পৰা তেখেতে আই এ পৰীক্ষাত উত্তীৰ্ণ হয় আৰু ১৯৬০ চনত সংস্কৃতত সন্মানসহ প্ৰথম স্থানেৰে স্নাতক ডিগ্ৰী লাভ কৰে। ১৯৬৪ চনত তেখেতে সংস্কৃত বিষয়ত প্ৰথম শ্ৰেণীৰ প্ৰথম স্থানেৰে স্নাতকোত্তৰ ডিগ্ৰী লাভ কৰে।\nযোৰহাট চৰকাৰী উচ্চতৰ মাধ্যমিক বালিকা বিদ্যালয়ত শিক্ষকতাৰে কেশদা মহন্তই কৰ্মজীৱনৰ পাতনি মেলে। কিছুদিন সৰোজিনী দেৱী উচ্চ মাধ্যমিক মালিকা বিদ্যালয়তো শিক্ষকতা কৰিছিল। ১৯৬৪ চনৰ ৭ ডিচেম্বৰত জগন্নাথ বৰুৱা মহাবিদ্যালয়ত প্ৰবক্তা হিচাপে যোগদান কৰে আৰু তাৰ পৰাই ২০০০ চনত চাকৰিৰ পৰা অৱসৰ গ্ৰহণ কৰে।\nদীৰ্ঘদিন ধৰি বিভিন্ন ৰোগত ভুগি থকা কেশদা মহন্তই ২০১৮ চনৰ ২৬ মাৰ্চত যোৰহাটৰ মিচন হস্পিটেলত মৃত্যুবৰণ কৰে। মৃত্যুৰ সময়ত তেখেতৰ বয়স আছিল ৭৯ বছৰ। যোৰহাটৰ 'জেউতী আই বেংক'ত তেখেতে চকুযুৰি দান দি যায়।\nকালিদাসৰ সাহিত্য (১৯৭৪)\nবিচিত্ৰ ৰামায়ণী কথা (১৯৮৬)\nকৃষ্ণকথা: মূলধাৰা (১৯৯০)\nমহাপুৰুষীয়া সাহিত্য: কেইটিমান দিশ (১৯৮৫)\nভৱভূতি: ব্যক্তিত্ব আৰু কৃতিত্ব\nকাব্যতত্ত্বৰ দৃষ্টিৰে শংকৰদেৱৰ কাব্য\nভাৰতীয় সাংস্কৃতিক ঐতিহ্য ধাৰাৰ তোলো কোন ঘাটে পানী\nমহাভাৰতৰ সাধু দুটামান কওঁ (১৯৭০)\nৰঘুবংশৰ কথা (১৯৭২)\nৰামায়ণৰ সাধু দুটামান কওঁ (১৯৮৮)\nনিৰ্মলা নদীৰ পানী\nমৌ-কোঁহৰ কৰ্মী প্ৰজা (১৯৮৯)\nসেউজী ধৰণী ধুনীয়া\nঐতিহ্যপ্ৰাণ নাতিলৈ আইতাৰ চিঠি\nসোণালী সূতাৰে বন্ধা ককা\nআইতা আৰু বিদিশা\nযাওঁ আমি মৌ বিচাৰি\nৰামচৰিত মানস (বাপচন্দ্ৰ মহন্তৰ সৈত যুটীয়া ভাবে)\nউত্তৰৰামচৰিত আৰু মেঘদূতকাৱ্য\nৰামচৰিত মানসৰ উত্তৰাকাণ্ড\nবিচাৰিলো অনেক প্ৰবন্ধে (২০১১)\nসত্ৰ সংস্কৃতিৰ আশিসধন্য-অভাজনৰ তনু-মন-জীৱন (২০১৫)\nমোৰে অসমৰ পৰা মোৰে ভাৰতলৈ (২০১৬)\n'মৌ-কোঁহৰ কৰ্মী প্ৰজা'ৰ পাণ্ডুলিপিৰ বাবে অসম সাহিত্য সভাৰ 'নকুল চন্দ্ৰ সভাপণ্ডিত বঁটা' (১৯৮৯)\n'অসমীয়া ৰামায়ণী সাহিত্য: কথাবস্তুৰ আঁতিগুৰি' দ্বিতীয় খণ্ডৰ বাবে 'জগদ্ধাত্ৰী পুৰুমোহন দাস সাহিত্য বঁটা' (১৯৮৯-৯০)\n'মহাপুৰুষীয়া সাহিত্য: কেইটিমান দিশ'ৰ বাবে অসম সাহিত্য সভাৰ 'বাসন্তী বৰদলৈ সোঁৱৰণী বঁটা' (১৯৯০)\nসদৌ অসম লেখিকা সমাৰোহৰ ১৯৯৭-৯৮ চনৰ তিতাবৰ অধিবেশনত সভানেত্ৰীৰ পদ\n'কাব্যতত্ত্বৰ দৃষ্টিৰে শংকৰদেৱৰ কাব্য'ৰ বাবে অসম সাহিত্য সভাৰ 'দুৰ্গাধৰ বৰকটকী সোঁৱৰণী বঁটা' (২০০১)\nঅসমীয়া ৰামায়ণী সাহিত্যৰ বাবে সাহিত্য অকাডেমি বঁটা (২০১০)\n↑ 1.0 1.1 Sarma, Pradip Kumar (31/07/1999). "Ch. 3, Developement of Hindi in Assam". Hindi in Assam : Past, Present & Future. http://shodhganga.inflibnet.ac.in/bitstream/10603/66556/7/07_chapter%203.pdf.\n↑ নৰ্থ লখিমপুৰ কলেজ আলোচনী, ২০১৭-১৮ বৰ্ষ, সম্পাদক- তুলিকা সেনাপতি, পৃষ্ঠা সংখ্যা-২২\n↑ "Sahitya Akademi awardee Keshada Mahanta dead". The Assam Tribune. 27 March 2018. http://www.assamtribune.com/scripts/detailsnew.asp?id=mar2718/state052। আহৰণ কৰা হৈছে: 27 March 2018.\n↑ 6.0 6.1 "ৰামায়ণী সাহিত্যৰ বিশিষ্ট গৱেষক কেশদা মহন্ত আৰু নাই". অসমীয়া প্ৰতিদিন. 27 March 2018.\n↑ গৰীয়সী, একবিংশ বছৰ, চতুৰ্থ সংখ্যা, জানুৱাৰী, ২০১৪ পৃষ্ঠা-৩৮\n"https://as.wikipedia.org/w/index.php?title=কেশদা_মহন্ত&oldid=304215"ৰ পৰা অনা হৈছে


নিৰ্বাচনী ৰণকৌশল ! বিহুৰ পাছতে অসমলৈ আহিব প্ৰধানমন্ত্ৰী মোদী ! Prag News : Best Assamese News Channel, Latest Assam News Live Today , North East Breaking News\nনিৰ্বাচনী ৰণকৌশল ! বিহুৰ পাছতে অসমলৈ আহিব প্ৰধানমন্ত্ৰী মোদী !\nগুৱাহাটী : আগন্তুক বিধানসভা নিৰ্বাচনৰ বাবে বিজেপিয়ে প্ৰস্তুত কৰিছে ৰোড মেপ৷ মন্ত্ৰী হিমন্ত বিশ্ব শৰ্মাই জানিবলৈ দিয়া মতে ২৩ জানুৱাৰীত অসমলৈ আহিব পাৰে প্ৰধানমন্ত্ৰী নৰেন্দ্ৰ মোদী৷ প্ৰধানমন্ত্ৰীৰ অসম ভ্ৰমণে বিজেপিৰ নিৰ্বাচনী ৰণকৌশলক চূড়ান্ত ৰূপ দিব বুলি ধাৰণা কৰা হৈছে৷\nইপিনে অহা ২৪ জানুৱাৰীত অসমলৈ অহাৰ পূৰ্ণ সম্ভাৱণা আছে গৃহমন্ত্ৰী অমিত শ্বাহো৷ নলবাৰী আৰু কোকৰাঝাৰত বিজেপিৰ বিশাল জনসভাত অংশগ্ৰহণ কৰাৰ সম্ভাৱণা আছে৷\nসোমবাৰে অসমত উপস্থিত হোৱা বিজেপিৰ ৰাষ্ট্ৰীয় সভাপতি জে পি নড্ডাৰ সৈতে নিশা সম্পন্ন হোৱা মাৰাথন বৈঠকত নিৰ্বাচনী ৰণকৌশল প্ৰস্তুতিৰ সম্পৰ্কত বহু গুৰুত্বপূৰ্ণ আলোচনাত বহে মন্ত্ৰী হিমন্ত বিশ্ব শৰ্মা, বিজেপিৰ ৰাজ্যিক সভাপতি ৰঞ্জিত দাসকে ধৰি বহু দলীয় শীৰ্ষ নেতা৷\nআৰু পঢ়িব পাৰিব : পথ-গাড়ীবিহীন চহৰ নিৰ্মাণৰ পৰিকল্পনা ছৌদি ৰাজকুমাৰৰ\nআনহাতে, নিৰ্বাচনত বিজেপিৰ প্ৰাৰ্থিত্ব প্ৰদান প্ৰক্ৰিয়া প্লেন এণ্ড চিম্পল প্ৰক্ৰিয়া হোৱাৰ লগতে এইবাৰ নতুন মুখ দেখা পোৱাৰ ইংগিত দিলে মন্ত্ৰী হিমন্ত বিশ্ব শৰ্মাই। ১৮জানুৱাৰীৰ পৰা নিৰ্বাচনলৈকে সপ্তাহত দুটাকৈ সমষ্টিত চাইকেল ৰেলী কৰিব হিমন্ত বিশ্ব শৰ্মাই।


Lmwx in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Lmwx ar byavahar, ppali, parshwakriya, upkaar, kriya-pratikriya aaru satarkatabani\nLonopin (1 प्रकार उपलब्ध)\nLmwx की जानकारी\nLmwx ৰ লাভ আৰু ব্যৱহাৰসমূহ- Lmwx Benefits & Uses in Assamese- Lmwx ar laabh aaru byavaharsamuh\nLmwx ৰ পালি আৰু সেয়া কেনেদৰে ল'ব- Lmwx Dosage & How to Take in Assamese - Lmwx ar paali aaru xeya kenedore lobo\nLmwx ৰ পাৰ্শ্চক্ৰিয়াসমূহ- Lmwx Side Effects in Assamese- Lmwx ar parshwakriyasamuh\nLmwx সংক্ৰান্ত সতৰ্কতাবাণীসমূহ- Lmwx Related Warnings in Assamese- Lmwx xonkranta xatarkatabanisamuh\nঅইন দৰৱৰ সৈতে Lmwxৰ গুৰুতৰ ক্ৰিয়া-প্ৰতিক্ৰিয়া- Severe Interaction of Lmwx with Other Drugs in Assamese- Oinor xoite Lmwx ar gurutor kriya-pratikriya\nLmwx মতভেদসমূহ- Lmwx Contraindications in Assamese- Lmwx nishedhsamuh\nLmwx ৰ বিষয়ে সততে সোধা প্ৰশ্নসমূহ- Frequently asked Questions about Lmwx in Assamese- Lmwx ar bikhoye satate xodha prashnasamuh\nখাদ্য আৰু মদৰ সৈতে Lmwx ক্ৰিয়া-প্ৰতিক্ৰিয়া- Lmwx Interactions with Food and Alcohol in Assamese- khadya aaru modor xoite Lmwx kriya-pratikriya\nLmwx ৰ লাভ আৰু ব্যৱহাৰসমূহ - Lmwx Benefits & Uses in Assamese - Lmwx ar laabh aaru byavaharsamuh\nLmwx তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nLmwx ৰ পালি আৰু সেয়া কেনেদৰে ল'ব - Lmwx Dosage & How to Take in Assamese - Lmwx ar paali aaru xeya kenedore lobo\nLmwx-ৰ উপাদানসমূহ - Lmwx Active Ingredients in Assamese - Lmwx-ar upadaansamuh\nLmwx ৰ পাৰ্শ্চক্ৰিয়াসমূহ - Lmwx Side Effects in Assamese - Lmwx ar parshwakriyasamuh\nগৱেষণাৰ ভিত্তিত, Lmwx ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nLmwx সংক্ৰান্ত সতৰ্কতাবাণীসমূহ - Lmwx Related Warnings in Assamese - Lmwx xonkranta xatarkatabanisamuh\nLmwx-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nLmwxৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Lmwx ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nLmwx-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nLmwx ৰ স্তন্যপায়ী মহিলাৰ ক্ষেত্ৰত অতি সীমিত ক্ষতিকাৰক প্ৰভাৱ থাকিব পাৰে। তেনে ক্ষতিকাৰক প্ৰভাৱ থাকিলেও নিজে নিজে আঁতৰি যায়।\nবৃক্কত Lmwx কি প্ৰভাৱ দেখা গৈছে?\nবৃক্ক can be affected by Lmwxৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Lmwx কি প্ৰভাৱ দেখা গৈছে?\nLmwx গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Lmwx ৰ কি প্ৰভাৱ দেখা গৈছে?\nLmwx গ্ৰহণ কৰাৰ পিছত আপোনাৰ হৃদয় ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nঅইন দৰৱৰ সৈতে Lmwxৰ গুৰুতৰ ক্ৰিয়া-প্ৰতিক্ৰিয়া - Severe Interaction of Lmwx with Other Drugs in Assamese - Oinor xoite Lmwx ar gurutor kriya-pratikriya\nLmwx তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nLmwx মতভেদসমূহ - Lmwx Contraindications in Assamese - Lmwx nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Lmwx লোৱা অনুচিত যাতে -\nLmwx ৰ বিষয়ে সততে সোধা প্ৰশ্নসমূহ - Frequently asked Questions about Lmwx in Assamese - Lmwx ar bikhoye satate xodha prashnasamuh\nএই Lmwx-এ অভ্য়াস বা নিচাৰ সৃষ্টি কৰে নেকি?\nনহয়, Lmwx আসক্তি সৃষ্টি কাৰক বুলি কোনো সাক্ষ্য নাই।\nLmwx আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, কিন্তু ডাক্তৰৰ পৰামৰ্শ মতেহে Lmwx লওক।\nনহয়, মানসিক ৰোগৰ চিকিত্সাৰ ক্ষেত্ৰত Lmwxৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Lmwx ক্ৰিয়া-প্ৰতিক্ৰিয়া - Lmwx Interactions with Food and Alcohol in Assamese - khadya aaru modor xoite Lmwx kriya-pratikriya\nখাদ্য আৰু Lmwxৰ ক্ৰিয়া-প্ৰতিক্ৰিয়া\nLmwxৰ সৈতে খাদ্য খোৱাৰ বিষয়ে কোনো গৱেষণা উপলব্ধ নহয়।\nমদ আৰু Lmwxৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Lmwx লোৱাৰ পাৰ্শ্চক্ৰিয়াৰ বিষয়ে তথ্য নাই।


Published on December 18, 2017 | News Source: সাক্ষাৎ গ্রহণ : প্রীতি ভূঞা\nআজিৰ অতিথি : অনুৰাধা শর্মা পূজাৰী\n(যোৱা সংখ্যাৰ পাছৰ পৰা ]\nবাইদেউ এটা আক্ষেপ আছে৷ যোৱা চাৰি-পাঁচ বছৰত আপোনাৰ গল্পৰ সংখ্যা কমিছে৷ ইয়াৰ কিবা কাৰণ?\nঅনুৰাধা শর্মা পূজাৰী: গল্প লিখাটো বৰ টান কাম৷ একোটা বিশেষ বিষয় লৈ গল্প আৰম্ভ কৰিছোঁ৷ মই ভাবিছোঁ অহা বছৰত মই এখন ভাল গল্পৰ কিতাপ দিব পাৰিম৷\nঅসমৰ নৱপ্রজন্মৰ কোন লেখকে (গল্প, কবিতা, উপন্যাস) আপোনাক ৰেখাপাত কৰিছে?\nঅনুৰাধা শর্মা পূজাৰী: কেতিয়াবা অতি ভাল কিবা পঢ়িবলৈ পালে মই লগে লগে লেখকক ফ’ন কৰোঁ৷ কিন্তু তেওঁৰ পাছৰটো সৃষ্টিত মই হতাশ হৈ যাওঁ৷ গতিকে অমুকেই সাংঘাতিক ভাল গল্প লিখিছে৷ তাৰ ভিতৰত প্রশান্ত কুমাৰ দাস, গীতালী বৰা, গায়ত্রী দলে, অপু ভৰদ্বাজ, অর্চনা বৰঠাকুৰ– এওঁলোকৰ গল্প খুব মনযোগেৰে পঢেঁ়া আৰু ভাল পাওঁ৷\nসংসাৰ, সংবাদ আৰু সৃষ্টি– সমানে চলাই নিওঁতে আপুনি কেনেধৰণৰ অসুবিধাৰ সন্মুখীন হয়?\nঅনুৰাধা শর্মা পূজাৰী: মোৰ সংসাৰখনে সহায় কৰিছে বাবেহে সৃষ্টি কৰিব পাৰিছোঁ৷ সংসাৰৰ বোজা আমি ভাগ কৰি লৈছোঁ৷ মোৰ স্বামী হওক, সন্তান হওক– এইক্ষেত্রত তেওঁলোক যথেষ্ট সচেতন৷ আটাইতকৈ ডাঙৰ কথা মই যিবোৰ ভুল কৰোঁ, সেয়া তেওঁলোকে বৰ উদাৰ দৃষ্টিৰে চায়৷\nআপোনাৰ বাবে লেখা কামটো যন্ত্রণাদায়ক নে আনন্দদায়ক?\nঅনুৰাধা শর্মা পূজাৰী: আনন্দদায়ক আৰু কেতিয়াবা কেতিয়াবা যন্ত্রণাদায়ক, যেতিয়া অন্যান্য কামে মোক জুমুৰি দি থাকে৷ কাৰণ সম্পূর্ণভাৱে লেখক হৈ উঠিবলৈ যিমান সময় দিব লাগে মই সেই সময়টো দিব পৰা নাই৷ সেই সময়খিনি মোৰ বাবে সপোনৰ দৰে৷ সেই সময় মই বিচাৰি থাকোঁ৷ মানুহে দেখা অনুৰাধা শর্মা পূজাৰী মই প্রকৃততে নহয়৷ মানুহে মোক পাব্লিক পার্ছন হিচাপে চিনি পায়৷ সভা-সমিতিলৈ যাবলৈ বাধ্য হওঁ৷ অথচ মই অতি সংগোপনে নীৰৱে-নিৰলে নিজৰ মাজত থাকি বেছি ভাল পাওঁ৷ ঘৰতো যিমান পাৰোঁ প্রকৃতিৰ মাজত থাকোঁ৷ মোৰ ঘৰত সেয়ে চৰাই-চিৰিকটি, গছ-বন সকলো আছে৷ প্রকৃতিৰ পৰা বিচিছন্ন হোৱা নাই বাবেই কিজানি মই লিখি থাকিব পাৰিছোঁ৷\nসংবাদ-সাহিত্য জগতত আপোনাৰ আৰম্ভণি ঘটিছিল হোমেন বৰগোহাঞিৰ যোগেদি৷ তেখেতে নিজেও এই কথা প্রকাশ কৰিছে৷ আপুনি ভাবেনে যে এই সংযোগটো নোহোৱা হ’লে আপোনাৰ সাহিত্য জগতত প্রৱেশ ঘটিলহেঁতেন?\nঅনুৰাধা শর্মা পূজাৰী: প্রথম কথা হৈছে হোমেন বৰগোহাঞিক মই এটা কাৰণেই ধন্যবাদ দিওঁ যে মই ‘অসম বাণী’ত যি স্তম্ভ লেখা আৰম্ভ কৰিছিলোঁ সেই লেখা দেখি তেওঁ মোক কৈছিল যে মোৰ লেখাবোৰ এখন খুব ভাল উপন্যাসৰ সমল৷ লিখিছিলোঁ মই আগৰে পৰাই৷ হয়তো মই এদিন উপন্যাস নিশ্চয় লিখিলোঁহেঁতেন, কিন্তু হোমেন বৰগোহাঞিৰ দৰে সম্পাদকে ৰাইট টাইমটো সৃষ্টি কৰি দিলে৷ ‘হূদয় এক বিজ্ঞাপন’ লিখালৈকে মোৰ হোমেন বৰগোহাঞিৰ লগত সাক্ষাৎ নাই৷ ইতিমধ্যে মই বিৰলা লিবাৰেল আর্টছ এণ্ড মেনেজমেণ্ট ছায়েন্সৰ পৰা সুখ্যাতিৰে সাংবাদিকতাৰ ডিগ্রীও লৈছোঁ৷ ডাঙৰ ডাঙৰ সাংবাদিকৰ লগত কাম কৰিছোঁ৷ কলকাতাত মই তেতিয়া মফচলীয় সাংবাদিক৷ মানুহে ভুল কৰে এই কথাবোৰ৷ বাংলা আৰু ইংৰাজী পেপাৰত লিখোঁ৷ ‘আজিৰ বাতৰি’ত মফচলীয় সাংবাদিক হিচাপে মোৰ এপইনমেণ্ট হৈ গৈছিল৷ কাম কৰি আছিলোঁ৷ পাছত ‘হূদয় এক বিজ্ঞাপন’ প্রকাশ হোৱাৰ পাছতহে হোমেন বৰগোহাঞিয়ে মোক প্রস্তাৱ দিলে যে নতুনকৈ ওলাবলগীয়া ‘আমাৰ অসম’ কাকতৰ সম্পাদকীয় পৃষ্ঠাটোৰ দায়িত্ব ল’ব লাগে৷ সেইখিনি কথা তেওঁ জানে৷ আকৌ মোৰ গল্প লিখাৰ অন্তৰালত আছিল চন্দ্রপ্রসাদ শইকীয়া৷ গল্পৰ ক্ষেত্রত চন্দ্রপ্রসাদ শইকীয়াই যিটো উৎসাহ দিছে সেয়া স্বীকাৰ কৰিবই লাগিব৷ সঁচা কথা ক’বলৈ গ’লে তেওঁৰ মৃত্যুৰ পাছত মোৰ গল্প লিখাই কমি আহিল৷\nজীৱনৰ প্রথম গল্প, জীৱনৰ প্রথম উপন্যাস মই বহুতকে লিখাইছোঁ৷ প্রণৱ কুমাৰ বর্মন কবি৷ কিন্তু প্রণৱ কুমাৰ বর্মনক প্রথম উপন্যাসখন মই লিখাইছোঁ৷ তেনেকৈ অনিল পাংগিঙৰো প্রথম উপন্যাসখন মই লিখাইছোঁ৷ গতিকে এই কথাবোৰ একো অদ্ভুত ধৰণৰ কথা নহয়৷ এতিয়াও বহু কবিক মই গল্প লিখাইছোঁ৷ বহুতে কয় হোমেন বৰগোহাঞিয়ে মোক উলিয়াই আনিছিল৷ কিন্তু উলিয়াই কেতিয়াও আনিব নোৱাৰে৷\nতেনেকৈ তেওঁ বহুতকে উলিয়াইছে আজিও...\nঅনুৰাধা শর্মা পূজাৰী: হয়, এতিয়ালৈকে উলিয়াই আছে৷ গতিকে লেখাৰ ধৰণটো পাঠকে গ্রহণ কৰাটো লেখক-লেখিকাৰ কৃতিত্ব৷\nসাম্প্রতিক ভাৰতৰ ৰাজনীতিয়ে অসহিষ্ণু পৰিৱেশ সৃষ্টি কৰি সাংবাদিক, সাহিত্যিক, বুদ্ধিজীৱীক আক্রমণৰ লক্ষ্য কৰি লৈছে৷ অসমতো বর্তমান এই প্রভাৱ তুংগত৷ আপুনি কি কয়?\nঅনুৰাধা শর্মা পূজাৰী: যেতিয়াৰ পৰা সাংবাদিক ৰাজনীতিকৰ বন্ধু হ’বলৈ ল’লে, সাংবাদিকে নিৰপেক্ষ স্থিতি পাহৰি গ’ল৷ তেতিয়াৰ পৰাই কিছুসংখ্যক আপোচবিহীন সাংবাদিকৰ হত্যা আৰম্ভ হ’ল৷ সকলো চৰকাৰতে এয়া সম্ভৱ৷ যিজন সাংবাদিক থাকিলে কাৰোবাৰ স্বার্থত আঘাত পৰে তেনে সাংবাদিকক অত্যাচাৰ অথবা হত্যা কৰা হয়৷ অসহিষ্ণুতাৰ কথা মই এই কাৰণেই নকওঁ৷ আচলতে ৰাজনীতি, সমাজনীতি, বৌদ্ধিক ক্ষেত্র প্রদূষিত হৈ পৰিছে৷ এনে প্রদূষণত সঁচাও মিছা হয়, মিছাও সঁচা হয়৷ ইয়াৰ সম্পূর্ণ সুযোগ গ্রহণ কৰে এবিধ সুবিধাবাদী মানুহে৷\nনতুন বছৰ সমাগত৷ ইমান বেয়াৰ পাছতো আপোনাৰ কি আশাবাদেৰে আমাৰ আলোচনা সামৰিম?\nঅনুৰাধা শর্মা পূজাৰী: মই সদায় আশাবাদী৷ যিহেতু মই জানো জীৱনটো আশী শতাংশ দুখ আৰু বিশ শতাংশ সুখ৷ সুখৰ পৰিসৰটো মই যিমান গণ্য কৰি যাম সিমানেই দুখৰ বিশালতা ক্ষুদ্র হৈ আহিব৷ (সমাপ্ত)\nফ’ন : ৯৮৬৪৮-০৬৩৯৯\nAir Marshal Anil Khosla new AOC-in-C of Shillong\nI'm not interested in box office numbers: Aamir Khan\nOpen to bilaterally resolve Indus pact issues with Pak : India\nDibrugarh bound IndiGo flight diverted to Kolkata due to technical snag\nসভাপতি পদ বিচাৰি পত্র প্রেৰণ কৰা নাছিল -ডাঃ ধ্রুৱজ্যোতি বৰাই\nনৈশ ভোজতে বান্ধৱীক বিয়াৰ প্রস্তাৱ মাইনেনীৰ\nশ্ব’কজৰ সন্মুখীন হ’ব সাংসদ ৰাণী নৰহ\nশিক্ষা, স্বাস্থ্য ব্যৱস্থা জনসাধাৰণৰ কাৰণে নহয়\nEcologist Bibhuti Lahkar receives Heritage Heroes Award of IUCN\n5 NLFT ultras surrender in Agartala\nAll Rights Reserved 2018 © The Janambhumi | Total visits : 2946713